text:
WILLEMSTAD- 28 di aprel 2016 – Resientemente Ofisina di Turismo di Kòrsou (CTB) konhuntamente ku Minister Rhuggenaath a tene un enkuentro ku prensa na Miami. Durante di e evento aki por a konta ku presensia di diferente medionan di komunikashon ku ta keda usá durante di aña pa esfuersonan publisitario. Meta di e enkuentro ku prensa tabata pa laga Minister Rhuggenaath sera konosí ku e prensanan mas importante di Miami i tambe krea oportunidat di kobertura pa Kòrsou na un manera dinámiko i kreativo.
Kada oportunidat ku topa ku prensa internashonal ta importante; di un manera informal talaga e grupo sera konosí ku Kòrsou via vários fuente di informashon interaktivo. Durante di e enkuentro ku prensa aki tambe a usa e ‘Curaçao VR’ ofresiendo e miembro di prensa un eksperensia virtual real di Kòrsou. Na kada evento ta invitá un grupo di enfoke. Pa e okashon aki a invitá representante di e siguiente medionan di komunikashon: revista Recommend (sirkulashon 49,759 i 159,936 bishitante úniko pa luna), Cara Mia (sirkulashon 200,000), El Venezolano (sirkulashon 20,000 i 250,148 bishitante úniko pa luna), Boston Globe (sirkulashon 868,200 i 15,669,035 bishitante úniko pa luna), Robb Report (sirkulashon 101,022 i 138,267 bishitante úniko pa luna), ShowBoats International (sirkulashon 41,017), LUHHO Magazine (50,000), Miami Living Magazine (32,000) i Worthy Magazine (31,188 bishitante úniko pa luna).
Durante di e enkuentro a laga prensa yena un kuestionario interaktivo ku ta kontené informashon di e atrakshonnan turístiko di mas nobo na Kòrsou; for di esaki a surgi tópikonan interesante pa prensa elaborá riba dje. Tambe a traha un lista di informashon di Kòrsou ku despues miembro di kada medio por usa den nan publikashonnan. Miéntras nan tabata disfrutá di un kòktel trahá ku ‘Blue Curaçao’ kada miembro di prensa a risibí material di promoshon di Kòrsou, inkluyendo brel di solo i un USB ku potrèt di Kòrsou i otro informashonnan relevante. Por mira bèk riba un evento eksitoso ku sigur lo duna su frutanan. Kada artíkulo ku keda publiká di Kòrsou ta lanta kuriosidat serka e turista pa hasi nos un bishita.


c: text/html

text:
July 11, 2022
ORANJESTAD – It was an early Monday morning when Aeropuerto Internacional Reina Beatrix (AUA Airport) welcomed Jetair’s inaugural non-stop service from Curacao to Aruba.
"We are very pleased to add Aruba to our Jetair network. We have deliberately waited until today to make sure that we have something additional to offer to our Aruban passengers. Besides reaching Curacao comfortably and fast, our Monday and Friday connections are ideal for a weekend getaway in Curacao or for the businessperson who needs to visit Curacao for either a day or a week. Furthermore, Jetair also offers seamless connections from Aruba to and from Kingston on Mondays and to and from Sint Maarten on Fridays. We are excited to offer this new service to Aruba and we hope to see you on board soon," expressed Jetair’s CEO Mr. Robert Maas.
As mentioned by Mr. Maas, Jetair is scheduled to provide non-stop service from Curacao to Aruba on Mondays and Fridays. Jetair will use an F70 aircraft, with the capacity of 80 seats. The airline’s scheduled arrival and departure times compliment leisure and business traffic in both directions:
Mondays - The aircraft will depart from Curacao at 7:00 AM, arriving in Aruba at 7:35 AM, and departing back to Curacao at 8:20 AM.
Fridays – The aircraft will depart from Curacao at 6:55 PM, arriving in Aruba at 7:30 PM, and departing back to Curacao at 8:15 PM.
Jetair is the 4th Curacao based airline to offer interisland service between Aruba and Curacao, with wide connection possibilities to other Caribbean destinations such as Paramaribo, Kingston, St. Domingo, St. Maarten, and Port-Au-Prince. “We are very excited to welcome Jetair as a new airline partner because as of today AUA Airport now provides more than 60 weekly flights between Aruba and Curacao. With the number of seats available on board Jetair, we have reached a total monthly Seat Capacity of approximately 6.000 seats for the Netherlands Antilles region. This is fantastic news, especially for our travelers who now have additional options for travel to Curacao and other interisland destinations. We wish the airline a fruitful journey moving into the future,” said AAA’s Air Service Development Manager Mrs. Jo-Anne Meaux-Arends.
Papiamento
Cu e tradicional saludo di awa:
AUA Airport a yama bonbini na Jetair su buelo inaugural for di Curacao
ORANJESTAD – E tabata dialuna mainta trempan ora cu Aeropuerto Internacional Reina Beatrix (AUA Airport) a yama bonbini na Jetair su buelo inaugural cu servicio directo for di Curacao pa Aruba.
"Nos ta contento di agrega Aruba na e network di Jetair. Deliberadamente nos a warda te cu awe pa sigura cu nos tin algo adicional pa ofrese nos pasaheronan Arubiano. Banda di yega Curacao di forma comfortabel y liher, nos coneccionnan di dialuna y diabierna ta ideal pa un “weekend getaway” na Curacao of pa un profesional cu mester bishita Curacao pa un dia of un siman. Adicionalmente, Jetair ta ofrese coneccionnan facil for di Aruba pa Kingston riba dialuna y tambe pa Sint Maarten riba diabierna. Nos ta ansioso di por ofrese e servicio nobo aki pa Aruba y nos ta spera di mira bo pronto abordo," asina Jetair su CEO Sr. Robert Maas a expresa.
Manera Sr. Maas a menciona, Jetair ta programa pa brinda servicio non-stop for di Curacao pa Aruba riba dialuna y diabierna. Jetair lo usa un avion F70, cu e capacidad di 80 asiento. E aerolinea su schedule di yegada y salida ta complimenta e trafico di biahamento pa placer y pa negoshi den ambos direccion:
Dialuna – E avion lo sali for di Curacao 7:00 AM, yegando Aruba 7:35 AM, y saliendo bek pa Curacao 8:20 AM.
Diabierna – E avion lo sali for di Curacao 6:55 PM, yegando Aruba 7:30 PM, y saliendo bek pa Curacao 8:15 PM.
Jetair ta e di cuater aerolinea cu ta basa na Curacao cu lo ofrese servicio entre e islanan Aruba y Curacao, cu posibilidad amplio pa conecta cu otro destinacionnan den Caribe, manera Paramaribo, Kingston, St. Domingo, St. Maarten, y Port-Au-Prince. “Nos ta hopi ansioso pa yama Jetair como un partner bonbini, mirando cu desde awe AUA Airport ta brinda mas di 60 buelo semanal entre Aruba y Curacao. Cu e cantidad di asiento disponibel abordo di Jetair, nos a yega un Capacidad di Asiento mensual di aproximadamente 6000 asiento for di e region di Antiya Hulandes. Esaki ta un noticia fantastico, specialmente pa nos biaheronan cu awo tin opcion adicional pa biaha pa Curacao y otro destinacionnan entre e islanan. Nos ta desea e aerolinea un trayectoria fructifero moviendo den futuro,” asina AAA su Air Service Development Manager Sra. Jo-Anne Meaux-Arends a bisa.

robotstxt: allowed

filter: keep


text:
Dia Internacional di Idioma Materno, ta bon pa nos para keto y refleha kico e dia aki ta nifica pa nos na Aruba. Y mas bien pa e status cu Papiamento tin den comunidad y enseñanza.
Nos a conoce un pasado den cual Papiamento mester a hiba un bataya pa bira e idioma reconosi na Aruba. Un idioma cu bo por comunica den dje, sea cu ta manda un carta pa un instancia, un departamento di gobierno of ta papi’e den bo contactonan social.
Nos a drenta un epoca den cual cultura y idioma ta refleha bo identidad y ta formando parti di bo herencia cultural. Un identidad cu un grado di conciencia cual hustamente mester ser proteha y propaga mas tanto cu ta posibel.
Den pasado a logra un ke otro riba e tereno aki, aunke no tur ora esakinan tabata sincronisa cu e desaroyonan politico y den enseñanza. A realisa e siguiente proyectonan:
Aprobacion di e Ortografia oficial di Aruba(1976),
ILA (Instituto Linguistico Arubano) a keda institui(1986),
Comision pa reformula, elabora y amplia e ortografia oficial(1992),
Papiamento como materia na scol secundario/ Lista di palabra agrega como anexo (2003),
Papiamento como Idioma official (2004),
Ortografia di Papiamento (2005)/ agregacion di esun di 2003,
Introduccion di enseñanza multi-lingual (projecto-piloto) (2008),
E Buki blauw (vocabulario ortografico) a keda publica (2009),
Manual Gramatica di Papiamento(morfologia) (2010),
Manual Gramatica di Papiamento (sintaxis) (2015),
Estudio Bachelor Papiamento (4 aña) (2018),
Trayecto cortico bachelor Papiamento(2020).
Ainda tin esnan den comunidad cu tin un menosprecio pa Papiamento y no ta kere cu nos propio idioma por ta un idioma di instruccion den enseñanza pa e hobennan ta exitoso den nan carera escolar.
Mas tanto nan ta wak e Ingles of Hulandes como alternativa pa nos alumnonan por sigui studia den exterior. Sin embargo akinan e cultura di lesamento ta hunga un papel, esta si bo no ta lesa literatura y comunica den un otro idioma, bo lo no por domina esaki.
Di otro banda e actitud incomprendibel aki tin di haber cu nan manera, pa falta di informacion, di balora e idioma. Y akinan e organisacionnan y dept. di enseñanza tin falta den esaki.
Por ehempel: na 2003 a introduci Papiamento como materia na scol secundario. Bin cu un rapport di evaluacion y mustra riba e avance y eventual puntonan debil cu mester elabora ariba.
Transparencia ta crea confiansa y aliado.E NGO, organisacion no-gubernamental hopi biaha ta lubida cu nan tambe ta forma parti di e proceso politico den un sociedad. Den esaki organisacionnan cu ta activo riba tereno di cultura y idioma, e.o. Mi Cutisa y FLP, mester asumi nan responsabilidad y drenta den un dialogo cu gobierno y partidonan politico pa yega na un entercambio di ideanan.
Mester bin cu un ‘agenda di accion’ pa mira con ta bay realisa e trayecto di proyectonan cu ambos partido ta acorda. Ban wak si tin partido lo inclui nan vision relaciona cu Papiamento den nan programa di eleccion y cu un acuerdo di gobernacion 2021-2025 lo contene un paragrafo encuanto di Papiamento.
Poco ta e partidonan politico – cu excepcion di partido UPP – cu a yega di vocifera nan opinion encuanto di Papiamento. Un dialogo mester bin, pero locual si no ta permisibel ta cu un NGO ta bay demanda of kere di por sinta riba e stul di gobierno.
Un otro problema cu por keda señala ta cu te ainda tin poco hende ta yuda carga nos herencia cultural, especialmente nos idioma. Den esaki emisoranan, corantnan, revistanan, blogs tambe por yuda carga e peso.
Sin embargo por haci un yamada tambe na nos autornan, artistanan, docentenan, mayornan y studiantenan pa yuda aporta na e trabounan di esnan cu ta activo riba tereno di idioma.
Naturalmente cu ehecucuion di e tareanan mester sosode na un manera structura cu via di un plataforma por coordina un ke otro. Cu e cambionan cu ta biniendo den nos direccion, nos mester anticipa cierto desaroyonan y adresa esakinan na tempo.
Si na 1995 y 2010 Hulanda no ke a incorpora un articulo di ley relaciona cu e idioma Hulandes den nan constitucion, esaki no ta significa cu Aruba mester sigui e liña aki. E contexto di Aruba ta diferente debi cu pa nos ta conta otro criterio geo-politico.


text:
Yu di ‘El Chapo’ sekuestrá na México.
Un yu hòmber di e baròn di droga mexicano Joaquin ‘El Chapo’ Guzman ta entre e hòmbernan ku a keda sekuestrá e siman aki, den un restorant na Puerto Vallarta. Un grupo di hòmber armá a drenta e restorant ku ta keda den e zona turístiko i nan a bai ku seis miembro di un banda. A tarda promé ku polis a konfirmá ku ta trata di e yu hòmber, di 29 aña, di e baròn di droga. Nan a bai tambe ku un primu di ‘El Chapo’. Segun outoridat mexicano e hòmbernan ku a keda sekuestrá ta miembro di e kartel di droga Sinaloa dirigí pa Guzman, ku nan a arestá na yanüari último. Den e área rondó di Puerto Vallarta tin un lucha pa poder entre e kartel di Sinaloa i e banda di Jalisco Nueva Generación. Tin sospecho ku kasi sigur ta nan ta tras di e sekuestro.


text:
WILLEMSTAD- 26 di mart 2015:- Pa di 5 aña konsekutivo Ofisina di Turismo di Kòrsou (CTB) a uni forsa ku diferente entidat públiko i priva pa ehekutá un biaha mas Operashon Siman Santu. Durante di un rueda di prensa, Ofisina di Turismo di Kòrsou huntu ku su partnernan a anunsiá e trabounan ku e tim enkargá ku Operashon Siman Santu lo bai ehekutá. Meta di Operashon Siman Santu ta pa garantisá seguridat i trankilidat pa tantu e turista ku ta di bishita na Kòrsou durante e periodo di Siman Santu komo nos hendenan lokal. Operashon Siman Santu ta tuma lugá e aña aki di promé di aprel pa 6 di aprel 2015. E lema ta keda:“Bin ku bo saku, bai ku bo shushi”. Kòrdando tur hende riba nos kada un su responsabilidat pa yuda tene nos isla limpi.
CTB a informá ku basa riba eksperensia di añanan anterior por spera un fluho grandi di bishitantenan for di eksterior ku ta bishitá nos den e periodo di Siman Santu. Pa e motibu aki CTB a tuma e inisiativa pa lanta un tim multi- disiplinario ku ta konsistí di entidatnan gubernamental i diferente parternan den sektor di turismo pa asina garantisá seguridat i trankilidat durante e periodo menshoná. Den kuadro di Operashon Siman Santu 11 playa públiko a keda apuntá na unda lo bai optimalisá servisionan di limpiesa, servisionan di tualèt portátil i seguridat. E playanan aki ta: Caracasbaai aria di rekreashon i mirador, Boca Simon, Pier di Mari Pampoen, Daaibooi, Sta. Cruz, Lagun, Jeremi, Kenepa Grandi, Kenepa Chikí, Playa Fòrti i Playa Kalki. Lo bai tin tambe spòtnan di konsientisashon na radio. Ademas e aña aki hóbennan di Bos di Hubentut lo bai ta repartiendo bou di turistanan foyetonan informativo ku ta kontené tepnan di seguridat ku e turista mester tene kuenta kuné.
Operashon Siman Santu ta un esfuerso di CTB huntu ku Kuerpo Polisial Kòrsou, Ministerio di Salubridat Medio Ambiente i Naturalesa, MNB (ántes LVV), THZ (ántes Hygiënische Dienst), Fundashon Kuido di Ambulans, Marechaussee, Warda Kosta, Selikor, Citro, Brantwer, Rode Kruis, Maritime Authority of Curaçao (MAC) i kuerponan di seguridat den e arianan turístiko i playanan públiko. E entidatnan menshoná a ser repartí den dos sekshon; e sekshon ku ta atendé ku órden públiko i e sekshon ku ta atendé ku infrastruktura, limpiesa i komunikashon.
Warda Kosta a informá ku durante Siman Santu lo tene kòntròl riba botonan pa chek si tur dokumentonan i rekisitonan di seguridat ta abordo i na òrdu: entre otro vèst, flair i aparato pa paga kandela. Lo tin kòntròlnan riba komportashon di botonan i tambe sea-doo sigur kaminda hende ta landa. Den kaso di emergensia por yama 913. Ademas Warda Kosta konhuntamente ku CITRO lo atendé kasonan di reskate riba laman. Puntonan importante: tene kuenta ku kantidat di pasahero ku ta permití den boto, mester tin aparatonan pa komuniká abordo; Radio VHF/ telefon selular, ku bateria kargá i tambe flairnan pa por indiká bo posishon den kaso di búskeda.
Ministerio di Salubridat a para ketu na aspektonan ku tin di haber ku; salú, kuminda i higiena, seguridat, medio ambiente i naturalesa. A pone énfasis riba e.o. higiena i seguridat di kuminda i/o bebida pa konsumo personalòf pa benta na públiko. Ta hasi un petishon na personanan ku ta bai grill pa ora di bai kas bai ku e karbonnan i no laga esakinan riba playa. Fundashon Kuido di Ambulans lo bai ta tantu parti pariba komo pabou i lo bai pone unidatnan èkstra durante di Siman Santu.
Pa loke ta trata e parti di limpiesa Selikor a anunsiá ku lo amplia e skema di rekohé shushi na e diferente playanan ku ta forma parti di Operashon Siman Santu. Lo sòru tambe pa pone mas kònteiner pa e periodo aki. Na e playanan kaminda tin tualèt portátil e personal di Selikor lo sòru pa limpia i desinfektá esakinan ku regularidat. Ta hasi un petishon na esnan ku ta kedando na un wikènthùis durante di Siman Santu pa no bai benta nan sakunan di shushi den e kònteinernan ku tin ubiká na e playanan mirando ku e dianan ei lo tin hopi usuario na playanan. Konsekuentemente e kònteinernan lo no bai ta sufisiente. Konforme e skema normal Selikor lo pasa rekohé e shushinan di wikènthùis riba djaluna i spesialmente pa e temporada di Siman Santu a pone un dia èkstra kual lo ta riba e djasabra. Si ainda esaki no ta sufisiente por pasa depositá shushi na Landfill Malpais. Number di pikèt pa Selikor lo ta: 566-1635.
Kuerpo Polisial a anunsiá ku durante di Siman Santu lo bai tin polis patruyando na e diferente arianan turístiko i playanan públiko tantu parti pariba komo pabou. Agentenan di POLITUR tambe lo forma parti di Operashon Siman Santu. Brantwer tambe lo ta disponibel pa den kaso ku esaki ta nesesario. Tambe a anunsiá ku lo bai tin kòntròl di tráfiko na diferente sitio. Durante di e aktividat ku ta tuma lugá na Playa Fòrti riba dia 5 di aprel, mester tene kuenta ku kambio di tráfiko entre 2or di mèrdia pa 8or di anochi. Pa esnan ku ta bini for di Wacawa lo desviá e tráfiko for di Santana di Westpunt. Pa esnan ku ta bini for di direkshon di Kenepa lo desviá e tráfiko promé ku Playa Fòrti na altura di Restaurant Rancho El Sobrino. Tene kuenta ku si bo parker di forma iresponsabel lo laga kita e vehíkulo riba bo propio gastu. Pa kasonan no urgente por yama 917 i den kaso di urgensia por yama e number 911.
E entidatnan enbolbí den Operashon Siman Santu a hasi un apelashon riba komunidat pa duna di nan parti pa asina Kòrsou por konosé un Siman Santu trankil tantu pa nos mes komo pa nos bishitantenan for di eksterior.


text:
WILLEMSTAD- 4 di aprel 2016 – New York i e siudatnan alrededor ta keda e regionnan mas importante pa turismo for di Estado Unídos. Pa sostené kompanianan di aviashon i partnernan hotelero, Ofisina di Turismo di Kòrsou (CTB) a djòin ku partnernan mayorista, Travel Impressions, GOGO World Wide Vacations i partnernan den sektor privá pa organisá seminarionan edukativo pa informá nan agentenan di biahe lider den merkado tokante e produkto ku Kòrsou ta ofresé.
E tim di Kòrsou tabata anfitrion di diferente presentashon na ofisina di Liberty Travel i kantornan di AAA na Madison Avenue, Broadway i 14th Street na New York. E seminarionan edukativo i yamadanan di benta (sales calls) a kubri diferente siudat den área di New York, manera Manhattan, Brooklyn, Long Island, Westchester i New Jersey. Ademas di esaki a tene diferente otro evento informativo na Washigton, DC i Baltimore ku agentenan di biahe profeshonal di Nort Amérika (PTANA). Durante e reunionnan aki a ofresé e miembronan téknika di benta i informashonnan ‘up-to-date’ di nos produkto turístiko.
Banda di e akshonnan di benta, CTB a risibí prensa di New York na un evento spesial organisá na e siudat di Brooklyn. Meta di e evento pa prensa tabata pa krea oportunidat di kobertura pa Kòrsou na un manera dinámiko i kreativo. E prensanan ku a akudí tabata entre otro: representantenan di TravelPulse, Upscale Magazine, Orbitz, US News & World Report, Fodors, Travel Weekly, Travel + Leisure, Recommend, Social Life Magazine, Men’s Journal, New York Resident, Redbook i Women’s Day.
Un biaha mas a konta ku sosten di vários partner den industria manera Curaçao Marriott Beach Resort & Emerald Casino, Hilton Curaçao, Renaissance Curaçao Resort & Casino, Santa Barbara Beach & Golf Resort Curaçao i Sunscape Curaçao Resort, Spa & Casino.
CTB ta sigui enfoká su esfuersonan di merkadeo pa oumentá e kantidat di turista for di Estado Unídos.


text:
Asesor presidencial di inmigracion, Tyler Moran a bisa cu administracion di Biden ta segura acuerdo pa Mexico, Honduras y Guatemala pa nan estrecha nan frontera y stop e fluho migratorio.
“Nos ta sigur cu acuerdo pa pone mas tropa na nan frontera. Mexico, Honduras y Guatemala a acorda pa haci esaki. Esey lo evita pa traficante, contrabandista y cartel probecha di e muchanan cu ta crusa e caminda y lo proteha nan mas”, Moran a bisa.
E administracion di Biden a lucha pa mantene cu afluencia di migrante cu ta yega na e frontera y tin un aumento importante pa e number di muchanan migrante cu ta bou custodia di Merca. Moran tambe a describi un enfoke pa aborda e situacion di frontera.
Esey ta incluyendo e procesamiento di menornan di edad cu no ta bou di un compania di adulto pa drenta sigur na Merca. “Nos ta wak e motibo dicon hende ta bin den region. Esey ta importante. Si solamente enfoca na nos frontera, no ta abordando e motibo real dicon nan ta bin den nos frontera.”
Moran a bisa cu e president tin un plan y ta trahando cu e vicepresident pa logra esaki. Administracion di Biden a gasta un 62 miyon di dollar pa atende cu menornan di inmigrante cu no ta acompaña pa un adulto.


text:
Tabata algun minuut prome cu 5:30pm riba e brug di “Sonesta”, aki ta caminda cu un persona riba bais a pasa dal un damita partiendo flyer y sigui core. E dama a resulta herida, na altura di Paddock. Ambulance a bin atende y brinda e damita asistencia medico. Mesora Polisnan riba bais a core den e area pa wak si ta encontra cu e persona en cuestion, pero na final no a hay’e.
E señora cu ta propietario di e compania di parti flyer tambe a presenta na sitio y tambe e mayor di e damita.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
ULTIMO ORA.
BONEIRU.
AKSIDENTE KU MORTO.
PROME MORTO DEN TRAFIKO NA BONEIRU.
Aksidente di tráfiko ku morto. Djadumingu 12 di februari pa mas o mènos 5or di atardi tabatin un aksidente di tráfiko den e bario Sabadeco. Un motosiklista lo a pèrde kòntròl riba su bromer ku konsekuensia ku ela aksidentá. Lamentablemente e slanan di e impakto tabata asina fuerte ku ela perde su bida na e sitio di e insidente.
Informashon adishonal ku nos tin ta indika ku e homber si insial nan ta C.V. di 21 anja di edat e ta un hulandes europeo pero biba basta anja na Boneiru.
Ela nase 23 di maart 1995.
FORSA NA E FAMIA NAN DEN E MOMENTU NAN DIFISIL AKI.
FUENTE: AIMED AYUBI.


text:
AOV – ALGEMENE OUDERSDOMS VERZEKERING
Hopi a ser scirbi den prensa over di e pension di behez durante añanan largo. Y cada bes ta keda ripiti e mesun preocupacionnan. Kico esey ta indica? Simpelmente cu gobiernonan niun tabata tin horea ni atencion pa pensionadonan. Si lo cual mi bai scirbi ta zona conoci ta pasobra pensionadonan a keda un grupo lubida.
Ta danki na pensionadonan (mama y tata) cu jiunan cu ta keda sin trabow y entrada por sobrevivi hunto cu nan jiunan. Danki na pensionadonan (mama y tata) cu famianan por logra come di un salario minimo, pasobra nan ta busca nietonan na scol y ta cuidanan y ta spaar asina un monton di placa cu lo a bai pa paga creche y speelschool.
Na inicio di historia di AOV tabatin un grupo grandi di persona trahando y un grupo limita di persona cobrando pension. E situacion tabata asina cu pa famia tabata tin un averahe di 5.3 yiu. Mientras cu awendia e ta 1.7. E tempo ey tabata tin 8 trahador pa sostene un pensionado. Un cambio drastico a tuma luga den un periodo sumamente rapido di mas o menos 16 aña caminda e famia cu antes tabata consisti di entre 8 pa 12 jui a bira mas chiquito cu e consecuencia cu e cantidad di futuro contribuyentenan na e fondo, a bira mucho menos. Di otro banda e cantidad di pensionadonan a subi y ta biba mas largo. Locual a trece cu e fondo a sali fei balance. Riba dje a redobla e suma di pension y a baha e edad di pension fei 62 pa 60 aña.
Gobierno a hay’e ta bai over na restructura e fondo, a hisa edad di pension na 65 aña y a aumenta e prima. Fine, un caminda mester a cuminsa pa rescata e fondo, pero esaki no kier meen cu tur cos ta bon y na ordo pa e pensionado. Al contario.
Den e situacion actual Aruba tin rond di 17 mil pensionado. Segun projeccionnan, si nada no wordo haci, por mira cu pa aña 2030 Aruba lo tin rond di 36 mil pensionado y e cantidad di trahado no ta ni dobel di e cifra ey.
Si antes bo tabatin 8 hende ta genera placa pa sostene un pensionado, awor aki 3 hende ta genera placa pa sostene un pensionado y e ta birando 2 trahador pa un pensionado. Esaki ta nifica cu no por sigui distribui e placa manera awor aki. Sea bo ta duna e hendenan menos, locual socialmente no ta aceptabel, of mester percura pa e fondo keda sostenibel.
Partido ReD ta propone pa introduci un edad di pension flexibel mara na e tipo di trabao cu e trahador ta eherce. Mester bin un estudio a fondo pa mira con ta maneha e premie. Kizas e premie lo mester subi un poco pa cubri e pension di esnan cu ta bai baha mas trempan. Den tur caso e trahador mester ta na haltura di cua ta e impacto p’e den futuro. Tambe ta necesario pa tin un cantidad suficiente di trahador pa sostene cada pensionado.
ReD ta propone tambe pa no cobra belasting riba AOV. Dus aunke e pensionado tin entrada extra por ehempel di huur of un pension di ambtenaar aserca, lo mester stop di pone e AOV aserca como entrada y cobra belasting. Riba e parti aki ya a paga belasting den pasado. Nunca esaki a wordo regla pa e pensionado. Gobierno sa cu ta asina so ta hisa e poder di compra di e pensionado pasobra e suma di pension no ta wordo geindexeerd.
Den Parlamento Gobierno mes a trece padilanti cu pensionadonan den ultimo añanan a bai atras cu 248 florin pa luna.
ReD lo kier haci uso tambe di e experticio y experencia di pensionadonan pa yuda den p.e. e control di prijs den supermercado y tiendanan a cambio di un compensacion di su gastonan. Partido ReD ta sigui sostene pensionadonan.


text:
Diabierna 30 di april a tuma lugar na tereno di RCA, weganan di futbol escolar categoria C mucha homber (naci aña 2003 y mas hoben), organiza pa IBiSA.
Weganan aki a sigui cu tur regla di protocol di deporte vigente.Tabata tin tres wega cu a tuma lugar y prome wega tabata Maria College cu a enfrenta Colegio Arubano y e wega aki a termina cu score di 9-1 na fabor di Maria College.
E di dos wega tabata entre Maria College Dependance cu a enfrenta Mon Plaisir College y aki Mon Plaisir ta bay cu victoria cu score di 3-1.Ultimo wega tabata entre Juliana School cu a enfrenta De Schakel College y aki ganador tabata De Schakel College cu score di 3-1.
Weganan ta continua awe tardi na tereno di Brazil Jrs. y tambe na RCA, keda pendiente pa mas informacion di IBiSA, por sigui IBiSA tambe riba rednan social tanto facebook como Instagram.


text:
Diabierna atardi te cu anochi dilanti Penha den Caya Betico Croes ( Caya Grandi ) Azv a organisa un evento chikito yama Pali Muhe. Tabata tin control di salud, presion, sucu y un seccion informativo durante e horario cortico aki. Varios hende muhe acompaña cu nan casa presente pa scucha e orgadornan tanto Dr Babet Latour, Dr Karina Kelly, Dr Henricus van Gaalen. Cuator booth tabata tin, di AZV, Aruba Vision, Compra y Hogdson Trading. E atardi anochi aki a bay ameno y informativo. Nos colega Karena Maduro cu su seccion social, beyesa y moda riba masnoticia.com tambe a presencia e dia aki den e hende muhenan.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Caso META VS GOBIERNO un farsa?
Meta Corporation a hiba gobierno corte pa duna nan e tereno banda di South Beach den erfpacht, y pronto. Gobierno, lesa ‘nos ministro encarga cu infrastructura’, a duna caba e opcion riba e tereno ey. Esey no ta algo cu e por a haci sin mas, sin pensa, sin analisa bo reglanan. Bo no ta djis saca e opcion anto despues bo ta bay wak ta kico ta aplicable den e caso. Aparentemente anto, di banda gubernamental e status di e tereno concerni pa cu e ley di Ordenamento Teritorial (ROP), no tabata un consideracion pa rechasa e peticion. Nos por a nota cu riba e mapa di ROP di 2008 ta aparece den e area concerni algun pida tereno, cu no ta marca como area berde o wetland. Nan tin e color di ‘zona turistico.’ Nos no sa sigur si henter e tereno di e opcion aki ta cay den e area di wetland. Esey hues por dicidi.
Awor, den e caso den corte nos ta tende di banda di gobierno cu ta intencion pa otorga e derecho di erfpacht. Solamente cu tin algun rekisito pa cumpli. A bin un retraso chikito den e caso pasobra e organisacion Aruba Birdlife Conservation (ABC) a hinca su mes (‘voeg’) den e caso, na banda di gobierno. Es decir cu ABC ta contra e demanda di e compania pa exigi cu, despues di emision di e opcion, mester sigui e emision di erfpacht. Nan ta haya cu e tereno concerni ta parti di e saliña (wetland) cu mester keda conserva como tal. Tambe pasobra gobierno mes tin como maneho (pa hopi aña caba) cu mester conserva esaki como un reserva natural pa exceso di awa den tempo di yobida.
Henter e asunto cu no a keda bon cla ainda, ta a base di kico gobierno a dicidi di otorga e opcion. A considera di antemano e status di e tereno pa cu ROP? Di parti gubernamental ta haya cu e tereno no ta parti di e area di wetland? Ta reconoce si cu e resto di e tereno ta pertenece na e categoria ‘wetland’ y no por ser emiti den erfpacht? E pregunta aki ta importante pasobra nos ta papiando di un area cu en berdad tin un balor importante como area di reserva pa almacena awa di yobida. Y cu por lo tanto tin un interes general pa no sacrifica henter e tereno na construccion comercial. Tambe pasobra e problemanan cu surgi despues cu exceso di awa, ta bira problema di nos tur y no solamente di e comerciantenan den e zona. Y no kere cu esaki ta imposible, pasobra mescos cu un tormenta a hera pasa riba nos e siman aki, e horcan cu tin mas di cien aña sin pasa, por dicidi di duna nos un bishita. Ban spera cu no ta asina, pero planifica pa calamidad ta un exigencia importante y tin ora otro interes economico mester hala un banda.
Tambe nos gobierno(nan) gusta ‘lubida’ cu articulo V.21 di nos constitucion ta prescribi e emision di tereno di domein via un ley (landsverordening). Semper gobierno(nan) a evadi e discusion tocante e necesidad di un ley pa por emiti cierto terenonan di interes economico grandi. Asina nos a haya cu ta emiti terenonan grandi, manera e caso di Tierra del Sol, parke di molina Vader Piet, parke di molina Urirama y Green Corridor, sin cu hamas a bay parlamento cu un ley pa haya autorisacion pa usa e terenonan aki. Si e tereno concerni aki ta di asina valor comercial grandi, y tin mas den e mesun area aki, anto lo mester un ley pa haci traspaso posible. Claro cu manera semper gobierno(nan) ta ignora constitucion, pero no por ta asina cu nos tambe ta custumbra cu no ta tuma constitucion na cuenta.
Si nos ta scucha bon, finalmente e compania lo haya loke e ta desea, a menos cu hues honra posicion di ABC. Sin embargo ta keda un pregunta fastioso: pakico ABC no a entama un caso contra gobierno, pa emiti opcion y seguidamente e erfpacht tambe, mientras e tereno ta cay den zona prohibi pa construi, segun nan opinion?
Finalmente, kico henter e circo huridico aki ta significa? Si gobierno a duna opcion caba, y no ta contra en principio pa emiti e tereno den erfpacht, e unico diferencia ta un cuestion di tempo? Gobierno kier warda; warda kico? Warda eleccion pasa, pa e asunto no bira un siguiente capitulo, despues di terenonan conflictivo na Malmok, despues di e negoshi cu erfpacht riba tereno comercial cu aliadonan di partido? Gobierno a cuminsa sinti e cayente politico di henter e escandalo di negoshi cu tereno? Pasobra e comentarionan negativo na e momento aki, cu ta yega na nos oido tambe, no ta bin solamente di hende cu ta pertenece na oposicion. Entre e 11.000 registrado pa haya tereno, lo mester tin un cantidad grandi di simpatisante di e partido den gobierno, cu ta contemplando e bochorno aki, y ta puntra nan mes pakico nan a keda man bashi, mescos cu e resto di esnan cu a haci peticion.


text:
DDen añanan ‘60 e situashon na Kòrsou no tabata benefisioso pa e pueblo. Un terser di poblashon tabata biba bou di liña di pobresa. Ora bo kompará e entradanan anual, por a konkluí ku 120 salarionan di e personanan den tòp tabata 80 biaha mas ku e salario di esnan bou liña di pobresa. Lógikamente ku e grupo ménos pudiente tabata kier a mira un kambio. Na Oropa movementunan bou di e generashon nobo a lanta ku tabata lucha kontra di inhustisia i desigualdat di klase sosial ekonómiko.
Studiantenan ku a studia na Hulanda a lanta e revista ‘Kambio’ ku nan a publiká entre 1965 ku 1968, tantu na Hulanda komo Kòrsou. For di e grupo kambio ta lanta un partido polítiko ku Papy Jesurun komo lider. Na 1966 e dosente Stanley Brown huntu ku otro dosente ta lanta e revista ‘Vitó’. Ku e revista aki nan kier a hasi e grupo ménos pudiente konsiente di nan situashon i stimulá nan pa mustra resistensia kontra di outoridatnan.
Nan tabata publiká den Vitó ku tin 10.000 persona desempleá den un total di poblashon aktivo di 50.000 persona. E suèldunan tabata muchu abou i ainda tabata tin na 1966 un kantidat di 14.000 persona sin tualèt òf konektá riba ret di awa den barionan manera Wishi, Buena Vista, Groot Kwartier.
Sindikatonan a kuminsá bira mas radikal
Sindikatonan tambe a kuminsá bira mas radikal. Tabata tin diferente sindikato i esun ku tabata enbolbí den e lucha pa 30 di mei 1969 tabata Algemene Havenarbeiders bou di liderazgo di Wilson “Papa” Godett . De añanan 60 sindikatonan ta haña mas miembro, miéntras ku lei laboral i leinan sosial a keda malu. Amador Nita a skibi un buki ku el a publiká tokante e desigualdat entre empleadonan Oropeo i empleadonan Afro kurasoleño. Otro sindikatonan tambe tabata pidi pa nan haña mas partisipashon den proseso di desishon, suèldunan i kondishonnan di trabou mihó. Anto mas solidaridat pa ku esnan ménos pudiente. Tur e situashon nan aki a influensia e malkontentu bou di pueblo ku entre otro a resultá na e wèlga di 30 di mei.
Pa skapa sèn
Pa skapa sèn, Shell tabata traha huntu ku diferente supkontratista entre otro Wescar, Werkspoor Caribbean. Dia 6 di mei e CAO di empleadonan di Wescar lo a terminá. Wescar a kuminsá firma kontrato di trabou individualmente ku empleadonan. Dia 5 di mei e sindikato Curaçaose Federatie van werknemers (CFW) a disidí kuminsá ku wèlga. Dia 6 di mei 600 empleado a wèlga. Sindikato a bai negoshá ku Wescar pa un CAO nobo i nan a eksihí e mesun salario ku empleadonan di Shell. Nan no a yega na un akuerdo i dia 26 di mei nan a sigui ku e wèlga. Nan a haña sosten di e empleadonan di otro supkontratista. Nan a purba di enbolbí Gobièrnu den e konflikto, pero Gobièrnu no kier a intermediá.
30 di mei tabata tin 5000 wèlguista
Mainta dia 30 di mei tabata tin 5000 wèlguista ku a reuní na Post V. E lider di sindikato Ong A Kwi a manda un delegashon fòrti pa pidi Gobièrnu un biaha mas pa intermediá. E lidernan di empleadonan di haf tambe tabata presente Papa Wilson Godett (1932-1995) ku Amador Nita(1921-1970) bisti den unifòrm di Fidel Castro. Papa Godett a manda e wèlguistanan pa marcha bai fòrti pa baha e gobièrnu.
E trio di Ong A Kwie, Godett i Nita a guia e multitut pa fòrti. E lema tabata “pan i rekonosementu”, “nos lo siña nan respetá nos”. E tabata un marcha pasivo, pero algun hóben desempleá a djòin e wèlguistanan i diferente insidente a surgi. Na pòst V nan a sende un pick up na kandela, na a sende drùms di zeta na kandela, bòltu outo, intimidá employé Hulandes, nan a plumá e supermerkado Henderson i fruteria Nobrega. Bentana di un bus plùs bentana di Elga i Coca Cola nan a kibra. Nan Texas instruments nan a hasi daño plùs maltratá e mènedjer.
Seguidamente wèlguistanan a konfrontá polis. Papa Godett a bai kalma e multitut i bala di polis a alkans’é. Einan e multitut di wèlguistanan a sali for di man. Nan a zundra polis. Di 28 polis, 22 tabata heridá i no por a bai kontra di e multitut di wèlguista. Den Punda ku Otrobanda nan a sende diferente pakus na kandela i pluma.
Toke di keda
Gobièrnu a pidi sosten militar di Hulanda i marinier pa yuda ku órden públiko. Nan a introdusí un toke di keda di 19:00- 6:00. Militarnan a sera Punda ku Otrobanda. Entretantu e otro lider sindikal van der Loo a sigui negoshá ku Wescar ku Shell i Shell a disidí di bai di akuerdo ku e eksigensia nan di wèlguista.
Un konsekuensia di e wèlga tabata ku Gobièrnu a baha dia 5 di yüni 1969. Na su lugá a bini un kabinèt interino. Staten a ser disolvé pa traha lugá pa e Staten nobo. Na elekshon a partisipá Frente Obrero Liberashon 30 di mei (FOL).
Mester a kuminsá tene kuenta ku e pueblo pober
E partido aki a ser lanta pa Papa Godett , Amador Nita i Stanley Brown. E lidernan di partido tabata bista bisti i pèchi di Castro. E partido a haña 22,6% di votonan. Despues di 30 di mei sindikatonan a haña mas influensia riba polítika. Mester a kuminsá tene kuenta ku e pueblo pober, ku tiki skol i Afro kurasoleño. E suèldu mínimo a drenta na vigor i areglo di retiro.
Pa mas informashon di 30 di mei
- Trinta di Mèi | Nationaal Archief Curaçao
- 30 mei 1969 – Nationaal Archief Curaçao
- 30 Dertig Mei 1969 – Canon van Curaçao
- UN GRITU DI UN PUEBLO ’30 MEI 1969′
- TERUG IN DE TIJD: 30 mei 1969, de dag dat Willemstad (Curaçao) in brand stond – YouTube
- HUMA EXTRA E01 – Unda bo tabata ta ? – YouTube
- HUMA E02 part 1 – E Kòrsou di ’69 – YouTube
- HUMA EXTRA E02 – Miss Universe 1968 – YouTube
- HUMA EXTRA E03 – Politika den Bario – YouTube
- HUMA E04 – Protagonistanan – YouTube
- HUMA EXTRA E04 – Papa, Amador & Brown – YouTube
- HUMA E05 – Ròl di Prensa – YouTube
- HUMA EXTRA E05 – Vitó – YouTube
- HUMA E06 – Polis na ’69 – YouTube
- HUMA EXTRA E06 – E anochi Promé – YouTube
- HUMA E07 – Marcha pa Fòrti – YouTube
- HUMA EXTRA E07 – Eksperensha Personal – YouTube
- HUMA E08 – Kimamentu – YouTube
- HUMA E09 – Gutiérrez & Gerardina – YouTube
- HUMA E10 – Change – Kambio – YouTube
- HUMA EXTRA – E Siguiente dia – YouTube


text:
News
St Paulus School cu veld di Baseball5
Danki na Aruba Doet esaki a bira un realidad
Veld di Baseball 5 completa na St Paulus School
Awe mainta diferente boluntario entre nan maestro nan y miembro di Comite Olimpico Arubano a pone man na obra en coneccion cu Aruba Doet y cumpli cu e tarea designa, cual tabata pinta e veld di Baseball 5 riba schoolplein pa e alumno nan practica esaki.
Riba e imagen nan por presencia e bunitesa di e veld aki banda di Joe Laveist Sport Park cu ta veld di baseball normal.
Danki na tur voluntario cu a duna un man awemainta pa cumpli cu e projecto di Aruba Doet.


text:
Kralendijk- Gezaghèber Edison Rijna djasabra atardi den un mesahe di bos i video a ekspresá ku e ta desapuntá den komprtashon di sierto hende riba e isla, despues ku a suavisá medidanan preventivo kontra di Corona.
Segun e promé mandatario gruponan grandi a sali huntu djabièrnè, ku tabata e promé anochi despues di toke di keda. “Mi ta komprondé e nesesidat di suidadano pa sinti nan mes liber. Pero loke a pasa ta iresponsabel. Gruponan grandi a bini huntu i no a mantené nan mes na regla ku ta keda vigente, por ehèmpel tenementu di distansia di 1.5 meter”.
E promé mandatario tambe a menshoná ku vários kaminda tabata tin tokamentu di muzik muchu duru, i te muchu lat. Rijna a hasi un apelashon spesialmente na e hobennan. “Boso por kousa, ku aktitut iresponsabel ku mester bolbe introdusí medida mas severo i ku mas hende mester keda será den kas mas tantu tempu”.
Kòntròl
Rijna a bisa tambe ku for di e wikent aki, lo kuminsá hasi kòntròl ku mas regularidat, i lo tuma medida ora konstatá ku reglanan ta wòrdu violá. “I si mester mi ta bolbe introdusí medida mas estrikto pa e dianan di fiesta”, asina Rijna a taha den su mensahe.
E promé mandatario a hasi un apelashon riba habitante pa mantené nan mes na regla i koperá pa situashon no sali for di man atrobe. “Ainda nos ta den un situashon serio”, asina Rijna a bisa.


text:
ORANJESTAD,Aruba
Mariniernan di e Eskuadron 32 di Asalto (‘32 Raiding Squadron’ ) ta keda desplegá pa sostené Wardacosta na Aruba, ku ehekushon di nan tareanan. Ya kaba tabata trata di un asistencia andando, den kua militarnan di ARUMIL (Arubaanse Militie) tabata reënforca personal di Wardacosta durante patruya regular riba awa. E asistencia aki lo sigi, i a expande esaki ku mas personal i material, pa asina Wardacosta na Aruba por mantené e control optimal riba e fronteranan maritimo.
E Personal añadi di CZMCARIB, conhunto cu personal di Wardacosta, lo percura pa vigilancia 24/7 riba e area maritimo. E asistencia di e botonan FRISC (‘Fast Raiding Interception Special Forces Craft’ – botonan di intersepshon i siguridat rápido) di Marina Real, cual tambe ta forma parti di e asistencia pidí, lo zorg pa extra presencia físico riba laman. Tambe patruyanan riba tera ta keda intensivá; esaki den bon coperacion cu Kuerpo Policial Arubano (KPA). E intensifikashon ta un resultado di e medidanan ku Aruba a tuma en konekshon cu e brote di COVID-19. Akinan e fronteranan marítimo a keda será pa tur boto cu ta bin di afo, cu algun exepcion . E medidanan mester juda pa mas tanto ku ta posibel evitá infekshonnan ku COVID-19. Pa motibo di esaki trafico maritimo pa Aruba ta keda estrictamente controla.


text:
E anker na Cas Ariba a wordo coloca eynan pa famia Varis na aña 1996. E crusada di Cas Ariba ta un caminda cu ta wordo hopi trafica pa e turistanan cu ta bay direccion pa Parke Nacional Arikok.
P’esey según Miister Oduber embeyecimento di e anker ta na su lugar como cu esaki lo crea un otro atraccion pa nos bishitantenan, un caminda cu nan lo por tuma potretnan y subi esakinan riba plataformanan social.
Den e prome fase di proyecto aki lo bay realoca e anker, y lo spuit e color di oro y tambe lo bay pone e anker riba un plataforma di 1 meter halto pa haci esaki mas visibel. Den e prome fase lo bay traha un plaza chikito cu lo keda bunita haciendo esaki un atraccion pa nos turistanan ora esaki keda cla. E proyecto aki ya caba a cuminsa y si tur cos cana segun plan lo entreg’e den 2 siman.
E proyecto aki ta keda financia pa Aruba Tourism Authority (ATA) conhuntamente cu Tourism Product Enhancement Fund (TPEF).


text:
E hefe of manager di e negoshi ta meld mesora tocante e siguiente accidentenan:
- accidente fatal;
- accidente na unda mester interna e victima(nan) den hospital;
- accidente, cu ta causa herida di tal gravedad, cu por tin como consecuencia invalidez total of parcial permanentemente;
- accidente unda door di circustancia di pura casualidad no tin herido;
- accidente, cu ta causa herida di tal gravedad, cu tin como consecuencia faltamento di trabao.
E lugar, of den e becindario unda e accidente a sosode, mester keda mas tanto cu ta posibel intacto (asina leu cu esaki no ta peligroso) pa facilita un eventual investigacion di parti di e instancia gubernamental Departamento di Inspeccion Tecnico. E hefe of e manager di e negoshi mester meld na Departamento di Inspeccion Tecnico y Sociale Verzekeringsbank mas pronto cu ta posibel despues di e accidente. Pa meld accidente na trabao, pero tambe pa otro asunto relaciona cu seguridad na trabao, por tuma contacto cu:
- Dienst Technische Inspectie (DTI)
Tel.: 584-2073 (ora di oficina)
Pager: 1270990 (despues di ora di oficina)
- Directie Arbeid en Onderzoek (DAO)
Tel.: 583-7720 (ora di oficina)
- De Sociale Verzekeringsbank (SVb)
Tel.: 527-2700
- Central di Polis
Tel.: 100 (dia di fiesta, dia liber y despues di ora di oficina) of 911
Seguro di accidente
Basa riba articulo 3 di e ley di seguro di accidente, e trahado cu a haya accidente na pia di trabao tin derecho riba compensacion den placa. E trahado cu door di accidente di trabao a keda completamente of parcialmente incapacita pa traha, tin derecho riba e compensacion yama compensacion di accidente di trabao, entrante e dia despues cu a meld e accidente na SVb.
Compensacion
Den caso di incapacidad completo e compensacion ta:
- durante e prome 52 simannan: 100% di e salario pa dia;
- despues di e prome aña: 80% di e salario pa dia
Den caso di incapacidad parcial e compensacion ta:
- durante e prome 52 simannan: un parti proporcional di 100% di e salario pa dia den comparacion cu e incapacidad;
- despues di e prome aña: un parti proporcional di 80% di e salario pa dia den comparacion cu e incapacidad
E trahado no tin derecho riba e compensacion di accidente na pia di trabao pa diadomingo of e dia liber cu e trahado ta haya lugar di diadomingo. E trahado cu ta traha 5 dia pa siman, no tin derecho tampoco pa e diasabra liber of e otro dianan liber di e trahado. Si e trahado durante su incapacidad pa motibo di accidente di trabao ta haya su salario for di su dunado di trabao, e ora ey e compensacion ta bira menos. E reduccion ta depende di e salario y e compensacion.
Prevencion accidente na trabao
Pa loke ta trata prevencion di accidente na trabao e hefe of manager di e negoshi mester tene cuenta cu entre otro e Ley di Seguridad na Trabao y e Veiligheidsbesluit I.
Pa loke ta trata accidente na trabao tin un foyeto “Accidente na trabao” disponibel.


text: Diasabra atardi a drenta informe di un accidente cu hende herida riba e caminda pa Franse Pas, mesora a dirigi tato polis como ambulans pa e sitio. na yegada a bin compronde cu aki un scooter cu un damam riba dje tabata wordo towed cu un strap y dado momento den bocht elo a cay for di e scooter y keda herida. Ambulans a bini na e sitio y a atende cu e dama herida y a transporte pa hospital. Polis a avisa e chauffeur di e van cu tabta tow e Scooter pa buska un vehicuko cu un baki pa wanta esaki aden pa evita cu accidente asina por pasa atrobe.


text:
Trudy Hassell den un video publica riba Facebook, a anuncia cu Warda nos Costa a detene e dos personanan cu durante di un par di siman caba tabata haci mofa y burla di Aruba en general, pero tambe di tur esunnan cu ta biba aki, Arubiano y tur e otro stranheronan cu ta bibando legalmente y tur cu ta cumpli cu nos ley vigente.
Durante di algun dia caba, Warda nos Costa cu sosten di Cuerpo Policial tabata en busca di e dos damanan aki y awe mainta Hassell a confirma cu tur dos a wordo deteni y actualmente lo ta den e proceso di deportacion.
Parce cu ambos a purba biaha awe mainta pa Colombia, pero a reconoce nan na balie y a informa Warda nos Costa mesora. A bin detene nan eynan, a bay cu nan paspoort y maletanan. Na Warda nos Costa lo maneha e proceso di deportacion.
Trudy Hassell a informa cu e lo haci un peticion na Minister di Husticia, pa na momento cu e damanan wordo saca for di Aruba obligatoriamente, e ora ey ta bay pone riba e non-wanted list, pa asina garantisa cu nunca mas no lo bolbe bek na e pais cu tanto el a burla di dje y tanto a dun’e toch un sosten na momento cu el a bin Aruba.
Manera tur hende sa, su peticion pa asilo a wordo nenga y esey ta un proceso legal cu a tuma luga corectamente. E momento cu el a wordo nenga, e tabata sa cu e ta ilegal y maske tabata asina, el a sigui burla di nos leynan y nos hospitalidad.
Consecuentemente, Hassell ta contento di anuncia esaki y keda pendiente pa despues duna mas informacion.


text:
Diabierna 13 y Diasabra 14 di Maart Aruba lo haya su prome comedia pa 2020. E gran artista Roland “Pachi” Damon a scirbi un obra cu ya caba a sali cu salanan yen na Curacao. Surprise Party pa Loloi. Den Cas di Cultura pa 8or di anochi por bin gosa e fin di siman 13 y 14 di Maart. Ta puro ambiente di harimento tin for di comienso te final.
Den secreto kier a haci un Surprise Parti pa Loloi cu ta e figura principal den e comedia. Edion “Loloi” Booy a tende cu nan kier haci fiesta sorpresa pe. Asina e tabata bin tur anochi play kens y stroba e preparacion.
Te ora cu e dia mes a yega. Eynan ta e parti cu abo no mag di perde. Desde comienso di e preparacion te cu e dia di e fiesta tin harimento. Tambe lo tey Chupa Chupa Band cu ta artistanan di e comedia y Loloi ta e cantante principal. Bay busca bo ticket awe mes na Citgo Blvd y Citgo Esso Ville pa asina bo no perde e comedia aki.+10


text:
Mundo ta consisti di 195 pais, cu un poblacion di 7.8 biyon persona. Di e cantidad aki, 1.3 biyon ta biba na China, pais unda cu coronavirus a cuminsa y cu a plama den tres luna di tempo pa mas di 100 pais.
Den un conferencia di prensa World Health Organization (WHO) a anuncia oficialmente cu e coronavirus a bira un pandemia. Director General di WHO, Tedros Adhanom, a bisa cu den e ultimo dos simannan e cantidad di casonan di COVID-19 (Coronavirus) pafo di China a multiplica cu 13 y e cantidad di paisnan afecta a triplifica. Miles mas ta luchando pa nan bida den hospital.”
Pero na mesun momento e ta un pandemia cu por wordo controla, inclusive casonan na China y Sur Korea ta bahando. “”Varios pais a demostra cu por wanta y controla e virus aki. E reto pa hopi di e paisnan no ta si nan por haci’e pero si nan lo hacie.”
Cu casonan nobo identifica asina cerca di cas y Aruba siendo un pais turistico, nos mester ta prepara pa e virus. Mientras cu no tin un vacuna of cualkier otro remedi cu por trata coronavirus, mester uza e mesun tacticanan cu ta uza pa evita griep: Evita contacto di cerca cu personanan cu ta malo; no mishi cu bo wowo, nanishi y boca; keda cas si bo ta malo; limpia y desinfecta obhetonan cu ta uza hopi (celular); laba man regularmente cu habon y awa pa por lo menos 20 seconde, specialmente despues di bay baño of prome cu come.
Hunto nos por preveni Coronavirus….tanto di yega Aruba y si e yega mes, cu nos niun ta contagia cune pasobra nos ta bon informa y bon prepara.


text:
Den e fin di siman cu a pasa e programa Regreso Boluntario a brinda asistencia di repatriacion asisti na personanan cu tabatin e interes di regresa Peru, Ecuador y Guayana di forma boluntario.
Dia 2 di juli tabatin un buelo cu a sali cu 18 pasahero pa Guyana.
Dia 4 di juli a sali un buelo cu 17 pasahero pa Ecuador y 11 pasahero pa Peru.
Interesadonan por sigui registra via di e formulario online, asina cu DIMAS tin informacion concreto lo sigui comunica cu e personanan cu a registra via di nan emailadres personal.
Pa mas informacion of pa inskribi pa e programa di repatriacion asisti di Regreso Boluntario pa tur destinacion por tuma contacto cu telefon 281-1010 of bishita e website di DIMAS www.dimasaruba.aw y klik riba e tab di Vrijwillige Terugkeer / Regreso Voluntario / Voluntary Return.


text:
Ta kiko Dean Rozier a bai hasi serka Parlamentario Cordoba den pleno formashon?
Presensia di Dean Rozier den edifisio di parlamento, nèt na un momentu krusial durante e proseso di formashon di gobièrnu, a kousa basta konsternashon den oranan di djamars atardi. Rozier tabata di bishita serka Parlamentario Jaime Cordoba di Pueblo Soberano. Según Rozier tabata un bishita komún. Di otro banda Parlamentario Amparo Dos Santos den un deklarashon na varios miembro di prensa ku tabata presente na e sitio a bisa ku el a tuma nota di un transakshon di plaka ku tabata tuma lugá den kantor di Parlamentario Cordoba : “Mi ta kalkulá ku por ta 25 pa 30 mil,” asina Dos Santos a bisa e periodistanan. Otro Parlamentarionan ku tabata presente a splika ku Rozier lo tabatin un papel ku un posibel formashon di gobièrnu ariba. Segun Gerrit Schotte, Parlamentario pa MFK, mientras ku Rozier tabata serka Cordoba, e tabata yama i manda mensahe pa otronan via su mobil. Jacinta Constancia ku tambe a papia ku e periodistanan, tabata hopi rabia, debí ku e no por a komprondé presensia di Rozier serka Cordoba. Según e Parlamentario, Rozier no a partisipá na e kontienda elektoral, pues ta ki mishi’é ta mete awor den e proseso di formashon. Según Constancia, Dean Rozier ta sirbi komo mucha mandá di gruponan finansiero ku ke purba kumpra influensia. Mas lat anochi, Cordoba i Rozier a sali huntu for di e edifisio di Parlamento. Rozier no por a duna otro motibu, sino ku simplemente tabata un bishita di kortesia ku el a hasi serka Cordoba i ku nan no a papia riba formashon.


text:
Francia lo impone restriccion di entrada na biahero di India pa asina combati un variante contagioso di coronavirus yega na e pais. Restriccion tambe pa pais manera Brasil, Argentina, Chile y Sudáfrica.
Vocero di gobierno, Gabriel Attal, tambe a confirma cu Francia lo hisa nan prohibicion di biahe nacional pa 3 di mei, pero lo mantene toque de queda for di 7pm te cu 6am. Tiendanan no esencial lo habri bek pa mita di luna di mei.
Francia a suspende tur vuelo for di Brasil na cuminsamento di luna, un esfuerso pa stop propagacion di e variante nobo cu ta den e pais di zuid america. E medida temporal ta reemplasa pa restriccion estricto di biahe na e cinco pais, inluyendo un cuarentena obligatorio di 10 dia y control di polis pa garantisa cu persona cu yega Francia ta cumpli cu rekisito.
Tambe ta exigi test mas stricto pa coronavirus na viahero di e paisnan cu lo mester bin cu test antigeno obligatorio na yegada y un test PCR prome cu subi avion. E variante identifica pa prome biaha na Inglatera ta responsabel di e 80% di caso di virus na Francia.
E variante di Brasil y Zuid Africa ta representa e 4% di infeccion di Francia, asina a anuncia minister di salud, Olivier Veran. Attal a bisa cu infeccion diario ta baha den e pais pero ta yega mas di 30.000 persona pa dia cu casi 600 pashent cu covid-19 na ICU y hospital ta cerca di nan capacidad.
“Epidemia ta disminui mas slow cu na november, specialmente cu viariante ingles. E presion di hospital ta extremadamente fuerte”, Attal a bisa.
Scolnan creche y primaria lo habri bek 26 di april despues cu a cera pa tres siman segun a planea. E scolnan secundario lo habri bek 3 di mei. Francia tin intencion di habri gradualmente tienda no esencial, algun di nan luga cultural, terazza y restaurant pa mei.
President Emmanuel Macron a elogia e aceleracion di campaña di vacunacion na e pais, cu mas di 2.5 miyon di inyeccion usa pa siman pasa. Francia a informa mas di 100.000 morto durante pandemia di covid-19.


text:
Karta ku pregunta kua ta e maneho nobo di Presidente di Parlamento aktual pa ku yamamentu di reunionnan
Willemstad 3 ougùstùs 2017
Presidente di Parlamento
Sr. J. Millerson
P/a Wilhelminaplein z/n
Presente
Sr. Presidente,
Frakshon di Movementu Futuro Kòrsou (MFK) kier a aserka bo persona ku lo siguiente: Frakshon di MFK a tuma nota ku den e siman di reunion di dia 8 di ougùstùs próksimo bo persona a pone un punto di agènda ku nos frakshon a hasi un petishon for di dia 22 di mei 2017. Teniendo na kuenta ku reglamentu di òrdu (RvO) ta stipulá ku den 14 dia e reunion mester wòrdu yama, a straña nos ku esaki no a sosode, hinter luna di yüni promé ku reseso Presidente por a kumpli ku nos petishon. Awor siman di reunion den ougùstùs nos petishon di 22 di mei ta bini komo punto di agènda # 2 miéntras e punto di agènda # 1 a wordu pidi dor di miembronan di parlamento (di koalishon) ku un punto di agenda similar apenas di dia 1 di ougùstùs último.
Pa klaridat Frakshon di MFK kier haña aklarashon riba e maneho ku bo persona ta hibando i ta bai sigui hiba, riba e situashon aki Frakshon di MFK kier hasi bo persona e siguiente preguntanan:
1. Kua ta e maneho ku bo persona ta i lo bai hiba pa ku petishonnan di reunion? Lo kumpli ku 14 dia manera stipula den RvO ?
2. Kua ta e krtiterionan ku bo persona ta bai tene kuenta kuné ora di fiha fecha di reunionnan? No ta asina ku petishonannan ta haña prioridat segun fecha di entrega i entrada ?
3. Pa bo persona, tin diferensha den petishonnan hasi dor di e 3 miembronan di Parlamento ku firma pa un reunion den kuadro di nan partispashon den Koalishon/Mayoria òf esnan ku ta forma parti di Oposishon/Minoria ?
4. Kua maneho bo persona ta bai hiba pa ku reunionnan yama den kuadro di urgensha, ku otro palabra, reunion ku lo tin ku tuma luga mas promé ku e 14 dianan stipulá den nos RvO ?
Frakshon di MFK ta spera di risibí un kontesta di bo persona riba nos karta lo mas pronto posibel.
Na nòmber di Frakshon di MFK nos ta keda pendiente di bo kontesta,
Atentamente,
Frakshon di MFK
G.F. Schotte
Lider di Frakshon


text:
Den Haag – Sekretario di Estado di Salubridat Públiko, Bienestar i Deporte (VWS) Paul Blokhuis i diputado Nina den Heyer di Boneiru a firma e akuerdo di koperashon ‘Boneiru salú i vital’ na Den Haag. E akuerdo ta enfoká entre otro riba fortifikashon di kuido básiko di famia i hubentut, atendementu ku violensia doméstiko i maltrato di mucha, kuido di hende grandi i tambe riba hendenan (famia, amigu, konosí i bisiña) ku ta duna kuido boluntario na nan próhimo (hende ku malesa króniko, hende ku limitashon òf hende ku mester di kualke otro tipo di ayudo).
Promé ku fin di e aña aki Entidat Públiko Boneiru i ministerio di Salubridat Públiko, Bienestar i Deporte ta prosesá e palabrashonnan den un agènda di ehekushon. Den e agènda aki nan ta inkluí tambe e aktividatnan ku tin den e Akuerdo Karibense di Deporte i Prevenshon ku nan a sera resientemente. Pa ehekushon di esaki e ministerio te ku 2022 anualmente ta pone 1,5 mion dòler disponibel. Sinembargo e ambishon ta dirigí riba un esfera sosial duradero i fuerte i esei ta bai mas leu ku 2022.
Mihó kordinashon
‘Entidat Públiko Boneiru i e ministerio kada unu tin nan propio tareanan regardando salubridat públiko, pero nos tin un meta komun si: mehorá kuido na komunidat boneriano i hasi esaki mas aksesibel pa tur hende. Banda di gobièrnu lokal i gobièrnu di Reino tin mas organisashon ehekutivo ku ta aktivo riba tereno di sosten i ayudo sosial. For di 2010 paso pa paso ta ampliá e oferta di kuido. Un petishon pa kuido no ta pará riba su mes, hopi biaha tin kestion di vários problema i kousa pareu. P’esei pa por ofresé e ayudo i sosten korekto mester di direkshon. E akuerdo aki ta yuda kordiná e diferente aktividatnan riba nos isla mas mihó’, sigun diputado Den Heyer, kende ta enfatisá ku otro partidonan ta bonbiní pa afiliá na e akuerdo ‘Boneiru salú i vital’.
Kuido di hende grandi i kuido ku famia, amigu, konosí i bisiña ta duna
Ministerio di Salubridat Públiko, Bienestar i Deporte i Entidat Públiko Boneiru ta duna balor na un bon kuido pa hende grandi. P’esei ta reinforsá kuido na kas, kuido den bario i akohida durante dia. Sekretario di Estado Blokhuis: ‘Nos tin atenshon spesial pa hendenan (famia, amigu, konosí i bisiña) ku ta duna kuido boluntario na nan próhimo (hende ku malesa króniko, hende ku limitashon òf hende ku mester di kualke otro tipo di ayudo). Den komunidatnan chikitu manera Boneiru ta importante pa mantené i fortifiká forsa propio di e sírkulo di kontaktonan. Huntu ku otro nos ta eksplorá e posibilidatnan pa komplementá e kuido ku famia, amigu, konosí i bisiña ta duna òf pa kuido ku ta duna rekonosementu na e famia, amigu, konosí i bisiñanan aki i aliviá nan.’
Violensia doméstiko
E akuerdo intergubernamental ku a sera anteriormente tokante atendementu ku violensia doméstiko i maltrato di mucha ta bira parti di e akuerdo di koperashon. Diputado Den Heyer: ‘Nos Kolegio Ehekutivo tin e ambishon pa mas pronto posibel kumpli ku e palabrashonnan internashonal ku tin den e Tratado di Istanbul tokante kombatimentu di violensia doméstiko i maltrato di mucha. E aserkamentu konhunto i integral aki ta aportá pa mira e atendementu aki den koherensia ku otro tareanan sosial di Entidat Públiko Boneiru.’
Tratado ‘Limitashon’ di Nashonnan Uní
‘Mi ta sumamente kontentu tambe pa konhuntamente nos wak bon na unda nos prioridatnan ta ora ta trata di implementashon di e Tratado ‘Limitashon’ di Nashonnan Uní’, diputado Den Heyer ta kontinuá. ‘Sekretario di Estado Blokhuis i ami ta kompartí e opinion ku hendenan ku un limitashon físiko òf mental meskos ku tur otro hende mester por partisipá kompletamente den komunidat. Mi ta hasi un yamada riba doñonan di trabou na Boneiru pa no wak kiko un hende ku a bin solisitá no por, pero wak prinsipalmente kiko sí e por i realisá ku hendenan ku limitashon hopi biaha ta èkstra motivá.’
Riba potrèt:
- Sekretario di Estado Blokhuis i diputado Den Heyer ta firma e akuerdo di koperashon ‘Boneiru salú i vital’.
- Diputado Den Heyer (ku banda di dje direktor di Direktorado di Komunidat i Kuido di Entidat Públiko Boneiru Silvana Janga-Servilia) den kombersashon ku sekretario di estado Blokhuis i su personal.
Ora ku publiká e potrètnan por fabor menshoná: Foto Nico van Ven/OLB.
For di 12 te ku 20 di sèptèmber diputado Nina den Heyer ta ku bishita di trabou na Hulanda Oropeo. Un gran parti di e programa tin di haber ku maneho di hubentut i hóbennan. E diputado lo bishitá diferente organisashon den e sektor aki i hiba kombersashon ku e partido enbolbí entre otro e ministerionan.


text:
KRALENDIJK – Resientemente durante un konferensiá di prensa ku partisipashon di gobièrnu di Boneiru, ministerio di enseñansa (OCW) di Karibe Hulandes, sekshon di MBO di SGB i Share Service Organisatie di RCN, a partisipá na prensa ku pronto ta bai konstruí un edifisio nobo pa MBO. Entre otro a papia diputado Nina den Heyer, Lisette de Keijzer, direktor di unidat MBO, SGB, Arthur Korevaar, mènedjer di RAP, RCN SSO-CN i Nolly Oleana direktor RCN/OCW.
Ora ku terminá ku konstrukshon di MBO, trabounan ta start ku konstrukshon di un VMBO/SLP edifisio parti sùit di Kaya Odulfinus.
Ta bai eliminá e aktual oula na entrada prinsipal di e skol.
E edifisio di skolnan nobo aki lo ta mas kompakto i práktiko kaminda ta tene kuenta ku aspektonan manera seguridat, zonido i klima pa studia.
Dor ku a skohe pa mantené ámbos edifisio den serkania di otro lo bai eliminá un gran parti di e edifisionan aktual. Solamente e parti di edifisio ku a konstruí na aña 1961 ku ta kore paralelo ku Kaya Korona i e fasilidatnan deportivo parti patras di e aktual edifisio lo keda intakto.
Despues di kaba ku konstrukshon di ámbos edifisio tin plannan pa konstruí un campus, pa studiantenan di MBO, kaminda e aktual lokalidatnan di práktika ta. Kombinashon di potrèt ta ilustrá e skol aktual.


text:
(NLTimes) – CEO di NS Wouter Koolmees a pidi despensa na empleadonan di mantenimento cu a traha cu e verf toxico Chromium 6 entre aña 1970 y 2020. NS no a tuma suficiente accion pa proteha e empleadonan di e substancianan carcinogenico cu a verf aki ta emiti ora di usa esaki pa duna mantenimento na e treinnan, instituto di salud publico RIVM a conclui, NOS a reporta.
RIVM a conclui cu NS y su subsidiario NedTrain tin e intencion di sigui e reglanan y adecuadamnte proteha nan personal, sinembargo nan no tin hopi conocemento tocante e riesgonan di Chromium 6 pa haci esaki suficientemente. Managernan tabata sa cu aplica pintura nobo ta peligroso, sinembargo nan no tabata altanto cu traha cu e capanan bieu tambe ta mesun riesgoso.
Proteccion contra di e riesgonan di Chromium 6 ta posibel desde aña 1970, sinembargo NS no a tuma e medidanan necesario. Tampoco nan a check consistentemente si e empleadonan a usa e hermentnan di proteccion manera tapaboca.
“Pa un organisacion social manera NS, e resultadonan di e estudio ta extremadamente doloroso,” Koolmees a bisa riba diamars. “Nos ta pidi despensa pa e sufrimento, incertidumbre, y dolor causa. Den reconocimento, nos a crea un skema pa e victimanan, cu e sosten di e unionnan di labor. Nos ta spera cu nan lo haci uso di esaki.”


text:
Awe diadomingo FOCUS a tuma contacto cu e preparador di Kiara Arends, Edgar Kock, pa haya su comentario despues di e certamen di Miss Teen de las Americas ayera nochi na El Salvador. Su prome palabranan tabata cu e ta sumamente satisfecho pa tur loke nan a logra pa Aruba y no tin palabra suficiente pa expresa e alegria y gratitud.
Kiara ayera tabata hopi trankil, cla y sigur di su mes aunke na comienso e tabata un poco nervioso, pero unabes cu Edgar a papia cu ne tur cos a bay suave. Kiara a luci formidabel riba escenario ayera nochi den su presentacion y segun e palabranan di su preparador: “Formidabel… Mihor imposibel. Kiara a traha duro di dia y anochi pa laga Aruba su nomber bon den halto. Kiara a sa di resalta den cada salida riba escenario y duna 100% di su mes”.
Pa e famia di Kiara sinta den e audiencia como tambe Edgar sigur ayera nochi tabata uno cu hopi tension. Hopi hende presente y tambe social media tabatin Kiara como e favorita pa bay cu e titulo maximo.
E comentario di su preparador riba e resultado tabata lo siguiente: “Honestamente mi a kere cu Kiara lo a logra e titulo maximo, esaki debi na su acogida grandi y desempeño durante ful e siman conhuntamente cu su presentacion, sinembargo e cuerpo di hurado a scohe diferente”.
Sigur na Aruba nos ta orguyoso con Kiara Arends a luci den su presentacion riba escenario y su logro como; Virreina de las Americas, Best Body, Best Designers Gala Dress y Best Stylist 2018.
E reconocimentonan internacional pa Edgar ta un sin fin pa menciona, pero sigur e ta orguyoso di retene e titulo di Best Designer pa 3 aña consecutivo pa Aruba den persona di Hilary Gibbs, Danna Garcia y Kiara Arends respectivamente. E momento cu Edgar a ricibi e dos premionan, el a sinti’e hopi emociona y contento, pasobra e premio di Best Stylist ta prome biaha e ta wordo reconoci den un certamen internacional. Esaki pa Edgar ta e fruto di a traha duro pa 1 siman largo pensando cada look, cada cambio, cada strategia cu awe por a wak e logro su tras. E emocion cu el a sinti ora nan a anuncia su nomber como Best Designers 2018 cu un triplete y di biaha nan a menciona pa e no bay leu paso cu el a gana tambe Best Stylist 2018. Edgar ta super orguyoso como tambe contento di trece otro premio importante pa nos dushi isla Aruba.Un pabien Grandi ta bay na Kiara Arends como Virreina de las Americas 2018 y Best Body como tambe Edgar Kock cu su premionan di Best Designers y Best Stylist 2018 den e certamen di Miss Teen de las Americas 2018. E yegada di Kiara Arends ta mayan atardi cu e vuelo di Avianca Airlines y ta spera cu nos por duna nan un bonbini caluroso pa e tremendo trabou realisa den nomber di Aruba.


text:
Prohibishon pa forma kartel
For di 1 di sèptèmber 2017 e prohibishon pa forma kartel ta na vigor pa tur empresa na Kòrsou. E prohibishon pa forma kartel ta prohibí palabrashonnan i komportashon, kompetitivo entre empresanan ku ta limitá kompetensia. Banda di esei, desishonnan pa limitá kompetensia di asosiashon di empresarionan ta prohibí. Pa hasi e asuntu mas fásil, e palabra ‘palabrashon’ ta wòrdu usá pa tur loke por kai bou di prohibishon pa forma kartel.
Tantu palabrashonnan horizontal komo vertikal ta prohibí. Un palabrashon horizontal ta un palabrashon entre empresanan ku ta realmente òf potensialmente kompetidó di otro. Un palabrashon vertikal ta un palabrashon entre empresanan ku ta aktivo riba diferente nivel den e kolumna empresarial, manera un palabrashon entre un produktor i un komersiante por mayor.
Tambe tin eksklushon riba e prohibishon pa forma kartel. Riba e página aki bo por lesa mas over di e prohibishon pa forma kartel i e eksepshonnan vigente.
Palabrashonnan ku ta limitá kompetensia
E splikashon pa e konsepto ‘palabrashon’ ta amplio. Un palabrashon no nesesariamente mester ta pará riba papel i por ta informal òf tásito. Por ehèmpel, un akuerdo verbal. Un palabrashon ta eksihí solamente akuerdo di konsenso enkuantoe komportashon komersial di e empresanan enbolbí. E konsepto ‘komportashon real mutuamente sintonisá’ ta mas amplio. Ta trata di un komportashon real mutuamente sintonisá ora kompetidónan (potensial) kompartí informashon komersial ku otro i seguidamente ahustá nan komportashon di merkado segun e informashon ei.
Violashonnan grave
Artíkulo 3.1, insiso 2, di e Ordenansa Nashonal enkuanto Kompetensia, ta kontené diferente tipo di palabrashon ku semper ta bai kontra di e prohibishon pa forma kartel. E infrakshonnangrave aki ta okashoná dañonan grandi na bienestar di e konsumidó. E siguiente tipo di palabrashonnan entre kompetidónan ta wòrdu konsiderá komo infrakshonnangrave:
- fiha preis di benta òf otro kondishonnan di benta;
- fiha preisnan di destaho òf otro kondishonnan di oferta di destaho;
- limitashon òf kontròl di produkshon òf benta, kual ta inkluí ningamentu konhuntu pa deal; òf
- repartishon di merkado, manera kliente òf regionnan.
FTAC ta duna prioridat haltu na lokalisá i eliminá e tipo di palabrashonnan aki.
Eksepshonnan riba e prohibishon pa forma kartel
En prinsipio Ordenansa Nashonal enkuanto Kompetensia, no ta hasi eksepshon pa violashonnan grave. Pa otro tipo di palabrashon e prohibishon pa forma kartel ta duna di konosé e siguiente tres eksepshonnan:
- Bagatèl – E prohibishon pa forma kartel no ta konta si e akshon di merkado di e empresanan konserní ta ménos ku 30%;
- Eksonerashon di e prohibishon pa forma kartel – Tin ora palabrashonnan por kontribuí di forma positivo nadesaroyo ekonómiko di Kòrsou si e bentahanan ta produsí mas benefisio ku e limitashon di e kompetensia. Empresanan ku a hasi palabrashonnan similar, por hasi un petishon serka FTAC pa eksonerashon di prohibishon pa forma kartel. E empresanan mester por demonstrá ku nan ta kumpli ku kuater kondishon akumulativo. Bo por hasi petishon pa eksonerashon di prohibishon pa forma kartel dor di yena e formulario di petishon pa eksonerashon di prohibishon pa forma kartel.
- Eksonerashon pa grupo – Un eksonerashon pa grupo ta kontené ku, pa medio di dekreto gubernamental [landsbesluit], sierto kategoria di palabrashonnan ku ta limitá kompetensia ta wòrdu eksonerá di e prohibishon pa forma kartel. E mester trata di kategoria di palabrashonnan ku generalmente ta generá mas bentaha ku desbentaha. Esei ta e kaso si kumpli ku tur kuater kondishon ku ta aplikabel pa haña dispensashon pa un eksonerashon. Na e momentu aki, ainda eksonerashon pa grupo no ta aplikabel.


text:
Kaso di tiramentu kriatura di 3 aña ku herida di bala.
KOMUNIKADO DI PRENSA 239 / 2021
3 yüli 2021
Kaso di tiramentu.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra 3 di yüli 2021, alrededor di 01.23’or Sentral di Polis a haña informashon ku na sala
di emergensia di C.M.C. a yegá un kriatura di 3 aña ku herida di bala.
A dirigí un unidat polisial na C.M.C. i na e sitio polis a haña informashon di dokter ku
alrededor di 20.00’or mama e mucha hòmber a presentá ku e menor di edat ku un herida di
bala na su garganta.
For di investigashon ku polis a hasi a sali na kla ku mama di e víktima tabata di bishita na un
kas na Kaya Mochilla. Diripiente un habitante di e kas ku tabata hunga domino a lanta bai
den kas kue un skopèt di airu i harmé.
Na e momentu ei un bala a sali i heridá e menor di edat na altura di su garganta. E mama
huntu ku habitantenan di e kas a transportá e víktima pa sala di emergensia di C.M.C.
kaminda despues di tratamentu e hobensito a keda interná
Investigashon den e kaso aki ta kontinuá.
[user_registration_form id=”212400″]


text:
KRALENDIJK – Bo ke? Bo por! No duda! Ku e lema akí FORMA ta habri e siman di alfabetisashon, poniendo atenshon na e tema analfabetismo funshonal. Ku e meta pa konsientisá i motivá komunidat kompleto pa sigui sostené i kolaborá ku FORMA pa kombatí analfabetismo na Boneiru.
Un persona ku por lesa i skibi sufisiente pa atendé tur su kosnan diario hopi biaha no por imaginá kiko ta nifiká pa un hende ku no por lesa i skibi sufisiente. Imaginá ku bo ta habri bo buzon di karta i no sa ta kiko tin skibí den e karta di banko. Imaginá ku bo ta haña remedi i yega kas bo no ta kòrda kiko e yùfrou a spliká bo di e remedi i bo no por lesa loke tin skibí riba e kaha. Imaginá ku bo ta yega un kaminda i tin instrukshon skibí i niun hende ku t’ei pa splika kiko bo por hasi.
Esaki ta pasa ku 22 % di adultonan tur dia (Stichting Lezen en Schrijven Bonaire 2015), ku ta mas di 2000 adulto na Boneiru. Awendia mayoria informashon i komunikashon ta skibí. Esaki mas i mas ta bira informashon digitalisá i ta pone ku bida pa e analfabeta funshonal ta birando dia pa dia mas difísil. Mas i mas e analfabeta funshonal ta keda isolá i no por partisipá den nos komunidat. Esaki ta duna strès, frustrashon i sintimentu negativo serka e persona ku no por lesa i skibi.
Pa mas ku 12 aña FORMA ta trahando intensivo pa por logra programanan di formashon aktual i atraktivo pa e adulto analfabeta funshonal siña lesa i skibi i desaroyá abilidat ku ta importante pa por funshoná independiente den nos komunidat. E programanan ofresé durante e añanan ku a pasa a demostrá di ta efektivo pa e (hóben) adulto analfabeta funshonal. No ta trata solamente programa di siña lesa, skibi i kalkulá, pero tambe entre otro abilidat sosial, abilidat digital, manehá sèn i reibeweis.
For di 2012 FORMA a kuminsá ku diferente kampaña di konsientisashon pa medio di videonan di promoshon, testimonio di embahadornan di alfabetisashon, dunando training na profeshonalnan i trahando riba kolaborashon ku mas partnernan sosial na Boneiru.
Sifranan ta indiká ku programanan di alfabetisashon i formashon ta keda importante pa e hóben adulto i adulto ku no a haña e oportunidat òf pa kualke motibu mester a stòp di bai skol. Sifranan CBS 2018, statline-Caribisch Nederland ta indiká ku den e edat di 25-35 aña 43% tin un formashon mínimo.
Den e trabou diario ku e analfabeta funshonal, e departamentu di alfabetisashon ta mira e desaroyo di kada kliente i e impakto positivo p’e persona i su famia. Alabes kolaborando huntu ku diferente instansia i partnernan sosial FORMA ta spera di por logra mas servisio i informashon na midí pa e personanan ku no por lesa i skibi sufisiente.
FORMA tin diferente kursonan pa personanan analfabeta funshonal i tambe adultonan ku no a logra kaba skol sekundario.
Pa mas informashon por tuma kontakto ku Fundashon FORMA na 717-6949 òf pasa na FORMA su lokalidat nobo na MG Shoppingmall den sentro di suidat.
‘Bo ke? Bo por! No duda!’


text:
Diamars manece diaranson un biaha mas cachonan agresivo a bula drenta un cunucu na Savaneta, cu ta pertenece na Betto Haayen, y ataca 11 carne / cabrito. Shete di e animalnan a muri di biaha.
Ta tristo pa mira e animalnan aki ataca di e forma feroz aki unda entre esnan cu a muri tin yiu di un carne cu tin apenas 3 siman bieu. Un di esnan cu a keda na bida no a keda cu orea pasobra e cachonan a morde nan kita afo y otro a keda cu un orea so.
âMi no sa mas kico pa haci,â Betto Haayen a conta 24ora.com den un combersacion unda a mustra con su cunucu ta completamente cera. E cachonan, uno blanco y otro preto tabata eybanda caba un rato prome cu el a bay traha diamars anochi. âPero mi no por a keda tira bista pasobra tabata laat caba y mi mester yega trabou 10.30,â el a conta. Mainta ora cu su turno a caba, den pura el a bandona trabou, pasobra henter anochi el a pasa ta pensa riba e animalnan, pa ora cu e yega e topa cu e bista mahos di diesun animal ataca ferozmente y masacra. Cuatro a keda na bida, pero Betto no tin speransa cu esey ta pa mucho pasobra e lesionnan ta demasiado grave.
Aña pasa caba cu su animalnan a wordo ataca pa cacho cu a pasa door di matanan di kwihi drenta paden, e no a haya sa kende ta e doño y awor tampoco e lo no haya sa kende ta doño cu ta laga su cachonan los. Y e no ta ni worry pa yama Polis, pasobra nan no ta haci nada of no ta ni presenta. Si el a bisa cu e biaha cu e topa cu un animal den su cura, e no ta para responsabel pa esaki.
Betto Haayen ta cria bestia pa hopi aña caba. Ta hopi placa e ta gasta na awa y cuminda, pasobra Aruba ta seco y for di aña 1983 no a mira no a mira un yobida grandi mas. El a conta cu su recibo di awa ta bini hopi halto, pasobra ora cu ta seco e animalnan ta bebe hopi awa. Y hopi placa e ta inverti tambe den cuminda pa su bestianan pa cachonan ta bula den su cura y mata su bestianan. El a finalisa bisando cu e no sa kico mas pa haci.


text:
Despues di henter e situacion cu Aruba Airport Authority y trahado cu sindicato. Presidente di Sindicato STA, sr. Diego De Cuba ta bisa cu a pesar di locual Aruba ta confronta, aruba ta keda un isla stima pa turista.
Por a mira den e sector priva y hotelero por a wak cu ATA, AAA y tur otro sector a traha duro pa asina bolbe por trece turismo bek y por yena e hotelnan y tur otro sector cu a sufri pa motibo di pandemia.
Pa e situacion di AAA, sr. De Cuba ta bisa cu a pesar di locual tabata trata e trahado nan a keda brinda nan servicio, y tambe ora e parti di reorganisacion a tuma luga.
For di varios aña pasa, AAA a hinca hopi persona den servicio, e ta bisa cu AAA por a draai bon sin tuma mucho hende pero pa aki 2 pa 3 aña lo mester mas hende den trabou.
E momento ey AAA, lo mester bay tuma hende den servicio, anto esnan cu a bay cu e social plan por wordo tuma bek. Esey ta e plan extenso y bon hinca den otro pa persona por tin un trabou den caso cu AAA lo mester.


text:
Digicel ta felisitá ganadónan di kampaña riba social media: Charelda Valerian i Isabella Sanchez tambe lo partisipá na klínika di Real Madrid
Digicel ta felisitá ganadónan di kampaña riba social media:
Charelda Valerian i Isabella Sanchez tambe lo partisipá na klínika di Real Madrid
WILLEMSTAD: Manera ta ampliamente konosí Digicel ta un di e patrosinadónan di e klínika di futbòl di Real Madrid na Kòrsou, Boneiru i Aruba. Resientemente Digicel a ofresé 2 kupo pa mucha muhénan entre 8 i 9 aña di edat tambe partisipá. Nan por a gana nan partisipashon via di e página di Facebook di Digicel. “Nos ta konsiderá masha importante pa promové igualdat serka e muchanan. Tumando nota di e último mundial di futbòl femenino di FIFA, mundu henter ta di akuerdo ku e damanan a sobresalí di un manera spektakular. Aki na Kòrsou tambe tin talento”, esaki di akuerdo ku Jorge Cuartas. Digicel ta masha kontentu pa anunsiá ku a selekshoná Charelda Valerian di 9 aña di edat i Isabella Sanchez di 8 aña di edat pa partisipá próksimamente na e klínikanan di futbòl di Real Madrid aki na Kòrsou. Nan lo djòin otro 6 mucha muhé mas den e klínika.
Digicel ta adoptá 25 hóben na Kòrsou. Pa e grupo aki, Digicel lo kubri tur e gastunan di partisipashon. Nan lo risibí unifòrm, tur artíkulo di e ekipo spañó i algun dia di téknika i konosementu for di un di e mihó klupnan di futbòl na mundu. Den transkurso di añanan Fundashon Real Madrid a organisá alrededor di 474 klínika di futbòl den 45 pais. Mas di 47,853 hóben a benefisiá di e programa aki. E aña aki ta promé biaha ku ta organisá esaki riba islanan ABC. Na Kòrsou e klínika ta wòrdu organisá dor di organisashon di futbòl lokal Vesta di Sta. Maria, konhuntamente ku Real Madrid. Na final di e klínika lokal 2 mucha/hóben, huntu ku nan coach lo biaha pa Spaña i einan partisipá na un klínika di Real Madrid. Sigui tur desaroyo riba e página di Facebook di Digicel www.facebook.com/DigicelCuracao p’abo tambe sinti e pashon di futbòl!


text:
Intro
NÒMBER/ PALABRA: BRÒKÈS
Historia/ orígen: BròKèS ta originá di e palabra na ingles Broadcast.
Ántes tempu ku aki na Boneiru medio di komunikashon, radio, televishon etc no tabata asina konosí, organisadónan di evento públiko tabata kore rònt den barionan p’asina propagá nan respektivo evento. Esnan ku sin duda tabata hasi mas uso di e sistema en kuestion tabata partidonan polítiko, anunsiando reunion sea públiko o di kontakto. Riba outo tabata instalá un sistema di zonido ku un tipo di spiker ku debí na su forma na ingles nan ta yam’é horn speaker.
Serka nos pa igual motibu pero den dicho kaso en bes di kachu (horn) nan
batis’é ku e nòmber trègter. E sistema pa komuniká en kuestion nan tabata yama broadcast. Atraves di tempu, igual ku a sosodé ku hopi palabra di otro idioma, nos antepasadonan a krioyisá broadcast i na nos dushi lenga materno Papiamentu ‘Broadcast a bira Bròkès’.
BRÒKÈS 93.5
Entre e vários nòmbernan ku nos a pensa pa duna nos radio emisora, finalmente nos a skohe pa Broadcast/ Brokès. Konforme vishon i mishon den vários aspekto e nòmber aki ta kuadra eksaktamente.
1. FUNSHON: Primeramente un radio emisora su funshon prinsipal ta broadcast/ bròkès, kual kòrtiku spliká ta nifiká ‘transmishon amplio’. Pues e nòmber BròKèS ta direktamente konektá ku e funshon di un radio emisora.
2. VISHON I MISHON: Vishon i mishon di BròKèS 93.5 ta pa ampliamente transmití/ bròkès anunsio, informashon, edukashon, konsientisashon i dibertishon sano i positivo pa oyentenan i komunidat en general.
3. FÁSIL: Ademas di ta kuadra ku nos vishon i mishon, BròKèS ta un palabra fásil pa kapta i pronunsiá, kual ta un punto sumamente positivo pa entre otro e parti komersial i di merkadeo.
4. AKTUAL/ MODERNO: E palabra ‘broadcast’ ta unu hopi usá den e tempu aktual pa loke ta komunikashon, social media etc., asina por menshoná por ehèmpel ku e sistema di WhatsApp. Pues e palabra i nòmber lo zona konosí den orea di e oyente hóben, edat medio i avansá.
5. BRÒKÈS ENBES DI BROADCAST: Konsientemente nos a skohe en bes di Broadcast pa usa BròKèS. Ku esei nos ta kumpli ku un parti importante di nos vishon i mishon, o sea duna realse na nos historia, kultura etc i den e kaso aki en partikular nos idioma Papiamentu.


text:
Ta spera cu lo bin un clima severo pa Merca cu tornado mortal. Un sistema di tormenta a bay na Oklahoma y Texas, unda cu mas di 36.000 persona a keda sin electricidad y area di Valle di Ohio y Tennessee.
Ta pronostica bientonan fuerte cu por causa dano y tornado cu lo impacta area di Valle di Rio Ohio te cu Costa di Golfo. For di Texas te cu Florida por tin tormenta fuerte. Area di Louisiana, Alabama, Georgia y Mississippi tin mas probabilidad di sufri impacto di biento y tornado.
Esey por ta malo pa un region cu ta recuperando di tormenta cu ta azota e estado den ultimo dianan. Un poco mas di 90 miyon di persona por experimenta un clima severo. Cerca di 28 miyon di persona por enfrenta yobida fuerte.
E region ta recuperando di clima cu a mata dos persona na Georgia. Un residente di condado di Houston a muri ora cu un boom pa cay riba dje. Un otro persona a fayece ora cu un boom a cay riba su auto.
Ta spera un yobida fuerte cu lo por provoca inundacion di 2.5 pa 5 cm. E inundacion repentino lo ta posibel na tur zuid cu combinacion di yobida fuerte cu a cay den ultimo dianan y siman. Ta pronostica cu lo por bira 2.5 pa 7.5 cm den e region. E linea di tormenta lo por debilita pa diaranson pero e ta sigui un clima severo aisla.


text:
ORANJESTAD,Aruba
Den e di dos conferencia di prensa di Gobierno riba diasabra Prome Minister Evelyn Wever Croes a anuncia cu Aruba a haya tres caso nobo pa haci e total na 8 caso. Tur ta hendenan local.
Un di nan a bin di New York, e di dos a bini di Miami y e di tres ta den duda ainda y ta pensa cu e ta un transmission local.
Mesora a cuminsa cu e proceso pa “trace back” e contacto cu e personanan aki y pone nan cuarentena. A spera e aumento aki, ya cu a cuminsa haci mas test pa dia. Awo por haci 100 test pa dia. “Nos ta un pais chikito, y a tuma medidanan hopi drastico pa contene esaki.
Te awe mainta tabatin 648 persona den cuarentena di cual 65 tabatin contacto cu esnan cu a test positivo, y e resto a bini di pais unda tin hendenan cu coronavirus. Tin 583 persona cu a bini di exterior, sea cu tabata cu vakantie of di tratamento. El a pidi tur hende cu mira un di e personanan cu a bini di afo riba caya, hala nan atencion.


text: ORANJESTAD: Diamars atardi Minister Endy Croes tabata den Parlamento di Aruba pa un reunion yama pa Parlamentario Shailiny Tromp – Lee kende ta presidi comision fiho di Enseñansa. E Mandatario a expresa cu e tabata un encuentro ameno unda a duna hopi informacion di tur e negociacionnan cu a tuma luga desde cu e a tuma e cartera di Enseñansa na september 2021 te cu awe. Register Accountant Anthony Croes di Plus Accountants ta e persona cu ta presidi e comision werksters di SKOA pa duna conseho y busca un solucion pa e problematica aki. RA. Croes a presenta na Parlamento e ‘bevinding rapport’ cu ta riba mesa. Mester agrega cu tur fraccion tabata presente y nan tabatin hopi pregunta unda cu tanto Register Accountant Anthony Croes como e Mandatario di Enseñansa a duna tur informacion y splicacion. Pa finalisa e Minister Endy Croes a expresa cu e tabata un bon reunion caminda a mantene Parlamento informa di e ultimo desaroyonan cu e unico meta ta pa trece un solucion structural di awo pa dilanti pa e problemantica di werksters.


text:
Ah! Si Señor Hesus tabatin pa tres aña largu, un traidor huntu kunÉ, nos tambe lo tin tipo di hendenan asina rondó di nos. Nos no ta sorprendí pa nada!
Ainda, tin un detaye ku no por keda desapersibí den e kaso di Hudas. Turesten e disípulo aki tabata skonde i kumpli ku e propósito maligno, e tambe tabata wòrdu evangelisá intensamente.
Hudas, un di diesdosnan, tabatin mas chèns ku tur e otro hòmbernan den su époka. E por a testifiká riba e tereno di fidelidat, amor i sinseridat di e manera mas sinsero na e Persona di Señor Hesus. I den e elekshon aki, nos no por opiná, pues, ta Dios a deseá pa a bai asina. E amor divino a manifestá na Hudas dunando e, e privilegio altu di tabata serka di e yu di Dios den karni. Kome, bebe, drumi, skucha i hari durante tres aña largu sin interumpí.
Asina, ku tur hende, konsiente òf inkonsiente, ku a drenta den nos bida i a hasi nos malu, tabatin e oportunidat di konosé e bon i pa medio di nos mira Dios. Nan a kana, papia, kome i dibertí den nos kompania, mas tabata Dios ku a stima- i mustra nan e kaminda di salbashon.
Si nan no a probechá di e chèns, esaki no ta nos falta. Si Hudas, tabatin e mihó enseñansa, e mihó ehèmpelnan i eksperimentando e milagernan mas grandi, e no a konbertí, esei por akontesé awe tambe.
Pero, mi ta enfatisá mi responsabilidatnan, di hasi tur loke ta nesesario, inkluso “laba e pianan di Hudas”. I, finalmente, mi ta na pas pa koperá ku shelu.
Esnan ku ta skohe pa pèrdè nan mes, apesar di tur e privilegionan ku nan risibí, Nan ta keda ku e atvertensia ku mas grandi e konfiansa i responsabilidat ku nan ta disfrutá ta, mayor ta tambe e pika di deshonra den e wowonan di Dios. Konsekuentemente e sentensia ta pió.
Nos ta ban konsentrá pa hasi nos parti


text: Diadomingo mainta a drenta informe di cu un UTV a bolter patras di Faro y tin un dama herida, mesora a dirigi tabto polis como ambulans na e sitio. Na yegada di e patruya polis no a haya nada y tampoco e ambulans. Un testigo patras di Faro a bisa polis cu enberdad un UTV a bolter pero cu esakinan a bolter e vehiculo bek y a sali bay rumbo probablemente pa hospital, mesora a dirigi e patruya di trafico pa hospital, pero na hospital ainda ningun hende herida a yega. Un rato despues un otro patruya banda di Wendy’s na L.G. Smith blvd a ser para pa algun turista den un UTV bisando nan tin un dama herida abordo cual tabata envolvi den e accidente patras di Faro puntrando unda e hospital ta?. Polis a guianan pa yega na hospital unda eynan nan a ricibi e victima y atende pa un kap cu ela ricibi.


text:
Trahadonan di Aura Casino representa pa sindicato FTA a dicidi lanta tempran y bay vocifera nan mal contento dilanti sede di gobierno.
Nan tabata un grupo di mas cu 30 trahado kendenan cu borchinan den man a expresa nan preocupacion y disgusto ya cu nan tin tres luna sin traha y sin salario. Mientras cu di otro banda no tin un acuerdo ainda pa e casino lo cuminsa opera, aunke tin varios interesadonan.
Gobierno mas fuerte
Presidente di FTA, sr. Hubert Dirksz a declara na Bon Dia Aruba cu e trahadonan kier mas claridad riba kende ta e operador nobo. E situacion cu ainda e casino aki no a habri ta trece un consecuencia grandi cerca e trahadonan y nan famia, asina e lider sindical a bisa.
P’esey e trahadonan a bay protesta dilanti di Oficina di Gobernacion, ya cu nan ta kere cu gobierno mester hunga un rol mas fuerte y decisivo y yuda pa e trahadonan di casino aki lo ta bek na pia di trabou, mas pronto cu ta posibel.
Recientemente gerencia di hotel BarcelĂł (Occidental Hotel) a informa gobierno y sindicato cu nan tin un operador masha interesa pa tuma e rienda di e casino aki cu a cera su porta na luna di december ultimo.
Operador y ley laboral
E sindicalista Dirksz a declara cu berdaderamente tin cinco interesado. Pero FTA ta compronde cu e compania Hotel BarcelĂł ta negoshando solamente cu uno; pero te ainda nan no por yega na un acuerdo. “E acuerdo ey cu nan a menciona cu nan a yega e no tabata berdad… y ainda nan no a yega”, segun presidente di FTA. Tin un fecha final pa 1 di maart venidero cu sino yega na acuerdo, nan ta bay negosha cu otro interesado.
E preocupacion ta ki dia e trahadonan lo por yega na nan salarionan. Segun ley laboral nobo ta mara cu ora un compania ta cambia di doño e mester tuma tur e trahadonan cu tabata den servicio y plus carga e responsabilidad di paga nan salario durante e tempo cu nan a keda para sin traha y otro beneficionan, y esaki ta conta tambe pa esun cu ta bay opera e casino aki.
Aparentemente e piedra den sapato pa cera un acuerdo cu e operador nobo di e casino tin di haber cu e pago atrasa di salario cu e anterior operador di Aura Casino a laga atras. Presidente di FTA a indica cu e compromiso aki ta para den ley cu a drenta na vigor aña 2013, ya cu e operador nobo mester tuma “e parti bon y e parti menos bon”.
FTA dispuesto pa sinta na mesa
Pero FTA di su banda a declara na e matutino aki cu sindicato ta dispuesto pa sinta na mesa y papia. “Si esey ta e obstaculo pa e operador nobo tuma e casino over, nos ta dispuesto pa sinta papia na mesa y wak con nos ta haci posibel pa tuma e casino over. Sin tin mester di haci e tardansa aki cu ta causando e trahadonan mas problema”.
Sindicalista Hubert Dirksz a aclaria cu e trahadonan no por apela na e ley di Cesantia, ya cu e ley aki ta wordo aplica ora cu e casino cera of bati bancarota y e compania ta bay. “Pero te ainda e compania t’ey”, el a bisa. Loke nan ta wardando aworaki cu e compania Hotel Barceló lo por yega cera un acuerdo cu un operador nobo di nan casino pa mantene e trahado, uno na empleo y mantene nan salario y beneficionan.
Presidente di FTA a bisa energicamente cu algo mester wordo haci den e mundo di casino pa preveni e sorto di inversionista cu ta bin Aruba pa opera un casino, y despues nan no kier cumpli cu tur loke a wordo poni riba mesa pa cumpli cun’e. “Esey ta haci cu nan tin caminda habri pa trece problema den mundo di casino y consecuentemente pa nos producto turistico y tambe pa e trahadonan envolvi”, asina el a culmina su declaracion na Bon Dia Aruba.


text:
Comite Olimpico Arubano a presenta nan relato anual 2018
COA a tene su Asamblea General den e ballroom di Holiday Inn Hotel
Dos biaha pa aña e federacionnan deportivo miembro di Comite Olimpico Arubano ta reuni den loke ta e Asamblea General. Diahuebs ultimo den un bon atmosfera, COA a tene su Asamblea General den e ballroom di Holiday Inn Hotel pa trata e relatonan di aña 2018.
Den marco di e asamblea directiva di e asociacion a ricibi aprobacion di parti di su miembronan pa e rumbo cu ta hibando e organisacion y deporte na Aruba. Prome a presenta e “Pin Panamericano” cu a keda masha bunita mes. E pin ta ilustra e simbolo di e weganan LIMA 2019, e famoso Machu Pichu hunto cu e emblema di COA. Mester bisa cu un total di 17 di e 24 federacion deportivo afilia na COA a haci acto di presencia na dicho asamblea.
E biaha aki e prestacion di e relato di actividad a bay diferente unda un “presentacion visual” a keda mustra na e federacionnan miembro, resumiendo e resultadonan principal cu a logra na 2018.
Loke a resalta den e presentacion ta e magnifico logronan di nos atletanan den e diferente weganan grandi atendi den 2018. Tambe pa prome biaha den historia di COA a tene un eleccion pa un directiva di Comision di Atleta cu ta encabesa pa e ex-atleta elite di artistic swimming mr. Amanda Maduro. Cu e eleccion di Comision di Atleta, presidente di e comision tin un lugar den e directiva di COA.
Nos atletanan a presta grandemente den 2018 si nos mira tur e logronan den e tres weganan importante bishita. Na Cochabamba nos atletanan ta logra 1 medaya di Plata (Joel Kuiperi) y 2 medaya di Bronz (Thashaina Seraus). Na Barranquilla/Cali nos atletanan a logra un total di 9 medaya, incluyendo 2 medaya di Oro, 1 medaya di Plata y 6 medaya di Brons. Ultimo a participa na e Weganan Olimpico Hubenil, Buenos Aires 2018 y aki nos atletanan a haci un papel den beach volleyball femenino y masculino, den triathlon y tennis.
Na final e resumen di e actividadnan di aña 2018 a wordo aproba unanimamente pa e sala cu un aplauso fuerte.
Representante di e compania Ernst and Young, sra. Conny Mardenborough hunto cu tesorero di COA, sr. Edwin Roos a repasa e relato funanciero (cuenta anual) di aña 2018 cual na final e sala a aproba unanimamente tambe.
Despues Directiva a intercambia informacion interesante tocante varios tema actual, pa asina e federacionnan por ta debidamente informa. Intencion ta pa sigui cu e formato aki, hasiendo e asamblea mas interesante, dinamico y interactivo pa e miembronan.
Por bisa cu e desaroyo di e Deporte na Aruba ta uno positivo y riba e bon caminda, sigur si nos mira e cantidad grandi di atletanan cu ta bayendo e Weganan Panamericano Lima 2019. Un total di 20 atleta a clasifica pa dicho weganan.
Comite Olimpico Arubano y tur su 24 federacionnan miembro tin e intencion di sigui traha duro y cu dedicacion, pa asina deporte logra mehora mucho mas ainda.


text:
Africa a supera e 100.000 morto confirma pa covid-19 ora cu e continente a keda elogia pa su accion rapido cu e pandemia, awo ta lucha cu un resurgimiento peligroso y oxigeno medico cu ta agota desesperadamente.
“Nos ta vulnerabel di locual nos a pensa”, e director di centro di control y prevencion di malesa di Africa, John Nkengasong a bisa The Associated Press na un entrevista cu ta reflexiona di e pandemia y cualifica di ‘un notabel dolor’.
E preocupacion cu nos ta cuminsa normalisa e mortonan, e trahado di salid ta abruma. E continente di 54 nacion y un 1.300miyon di persona por nota e suministro na un gran escala di vacuna di covid019, pero un variante di e virus dominante na zuid africa ta planta un desafio pa esfuerso di vacunacion.
Ainda asina, e dosis ta disponibel, e continente mester por vacuna entre 35% cu 40% di nan poblacion prome cu fin di 2021 y e 60% pa fin di 2022, a bisa Nkengasong. Trahado di salud cu ta bisa cu nan a wak alivio ora e no tabatin cantidad halto den fayecido, pero awo nan ta informa un aumento.
E CDC di Africa a bisa cu tin totral di 100.294. E mortonan pa covid-19 a aumenta un 40% na Africa den comparacion cu luna anterior. E ta bisa cu esey ta mas di 22.000 persona a muri den ultimo 4 siman.
E aumento ta un advertencia tragico di cu e trahadornan di salud y sistema di salud na hopi pais di Africa ta peligrosamente sobrecarga. E prevencion di casonan grave y hospitalisacion ta crucial.
E ultimo tendencia ta mustra un desaceleracion. Den e siman cu a caba, e continente a experimente un disminucion di 28% na morto. Africa a yega 100.000 morto confirma despues di a marca un aña for di ora cu nan a confirma e prome infeccion pa coronavirus na Egipto, 14 february 2020.
E informacion ta bisa cu hopi mas persona a fayece pa motibo di covid-19 na Africa, a pesar di cu nan no ta inclui na e number oficial.


text:
Kos ta mustra hopi kayente pa Victory Boys
FFK ku “Batata Kayente” pa atende kual ta pone *Victory Boys den situashon delikado: Sali for di bataya pa Kaya 6 i awor bringa pa keda ariba!!
Willemstad – Aparentemente FFK tin un “Batata kayente” pa atende kune. Victory Boys na e momentu aki tin 2 protesta kontra di dje. Unu diparti di e ekipo di Inter Willemstad i tambe unu diparti Hubentud Fortuna. Esaki pa alehando ku e hoben talentoso Jonathan Libiana lo tabata “ilegal” den ambos partido.
E ekipo nan ariba menshona ta aleha ku Libiana lo tabata ilegal den e partido nan kontra nan ekipo pa Victory Boys, pa motibu ku e la risibi karchi kora den kategoria U-20 ku a resulta den 3 wega di suspenshon & Fl. 150 di but, kual segun reglamentu nan e mester kumpli ku e 3 wega nan reglamentario den e kategoria ku e la risibi e suspenshon, kual ta u20, i mientras tantu e no por sali pa hunga den un nivel mas haltu di su club.
Libiana a sinta unikamente 2 partido ofisial di kategoria u20 prome ku e fecha kontra e respektivo team nan ariba menshona kual fecha nan tabata 17/2/2018 V. Boys vs Mahuma & 3/3/2018 V.Boys vs Vesta. Mientras tantu 16/3/2018 Libiana lo mester a sinta su ultimo partido reglamentario den e kategoria u20 kual tabata V. Boys vs Sithoc/Marchena.
Victory Boys lo mester a laga Libiana sinta 2 Wega den 1e divishon, dia 29/1/2018 V. Boys vs Scherpenheuvel & tambe dia 16/2/2018 V. Boys vs Jong Holland, i 1 wega di u20 V. Boys vs Mahuma i asina akumula su 3 wega nan di suspenshon. No ta konosi si V. Boys a kumpli ku e Fl. 150 di but.
Mientras tantu segun e reglamentu nan artikulo 34, nos ta saka nos konklushon ku e ekipo di V. Boys lo perde e protest nan i e 2 partido nan aki, tantu vs Inter Willemstad & Hub. Fortuna ku un resultado di 3-0 kada unu i ta perde 6 punto riba tabla di posishon i ta pone nan den un posishon basta difisil riba te tabla di posishon.
Ta di ban wak ki paso FFK ta bai tuma. Aparentemente bestuur lo mester a sinta den transkurso di e siman aki kual ta kabando i a tuma un desishon unda Inter Willemstad mester a gana e protest pero no a i of kier publika esaki ainda.
Bron: “Inbox”


text:
16 di juni 1932 – 12 di juni 2022
Riba un dia na april 1995 Ronnie pa prome biaha a bishita nos na Nationaal Historisch Archief situa den e caya conoci como Vietnam, esta Steenweg nr. 4, den e edificio conoci como (ex) RIALTO, dilanti di General Store y den e caya di La Venezolana.
Ronnie a bishita nos cu e tarea pa caba cu stamboom di famia pa su sobrino debi cu e sobrino no tabata tin tempo mas pa caba di traha esaki. E investigacion genealogico aki a dura algun luna pa haci. Y ora cu Ronnie, kende tabata un maestro di profesion y na e momentonan ey pensiona, a caba cu e tarea aki, el a keda encanta cu e fascinante mundo di investigacion genealogico.
Asina el a pidi e hefe di nos Sala di Estudio di e tempo ey, esta Henk Ooft, si kizas di un manera of otro e por a duna un contribucion na investigacion di famia. Pues Ronnie di un tarea cu el a bin haci, a manera busca un pasatempo, pero dunando un contribucion den investigacion di famia. Asina tambe Ronnie a cuminsa duna un man, mirando cu den e tempo ey, sigur nos tabata haya den un siman 3 pa 4 peticion pa stamboom. Asina e peticionnan aki tabata wordo parti entre Ronnie y Henk. Y pa motibo cu archivo e tempo ey no tabata dispone di tur informacion, nos por a haci uzo di e registronan na Censo, pa asina por haci un investigacion di famia mas avansa. Ronnie tambe tabata bishita Censo pa por a yuda Henk cu e trabou aki di traha stamboom.
Mester bisa cu varios registro (of buki) di nacemento, casamento y fayecimento, di Censo prome cu 1900, tabata den mal condicion y hasta den proceso di pulverisacion. Y pesey Ronnie a ofrece su mes, pa desde comienso di aña 1831, na momento cu ley registro a bin na vigor, cu ta obliga pa cada ken cu nace, casa of muri ta wordo anota den bukinan di registro civil, skirbi esakinan na man over. Esaki te cu 1930.
Tabata tin registronan cu pa motibo di nan condicion tabata dificil pa lesa. Y comokiera cu prome cu Aruba a haya su Status Aparte, e duplicadonan di e registronan aki tabata wordo manda Corsou, Ronnie, riba propio voluntad y costo, a viaha pa Corsou, na unda cu e añanan cu tabata falta, a acudi na Archivo Nacional di Antiyas Hulandes, pa asina skirba tur esakinan over.
Esakinan awe ta disponibel pa consulta den nos Sala di Estudio pa tur esnan cu kier bin traha nan stamboom of laga traha nan stamboom.
Tambe Ronnie a viaha pa Den Haag y bishita Nationaal Archief, pa asina busca pa haya mas informacion cu ta relaciona cu historia di famia di Aruba.
Banda di tabata di gran balor pa nos archivo, Ronnie tambe tabata di gran ayudo pa cu Censo, particularmente ora di haci trabou “erfgename”, cu por tuma hopi tempo dependiendo e grandura di un famia. Investigacionnan cu por dura lunanan y te hasta aña. Y tur esaki Ronnie a hacie sin ningun fin di lucro pa su mes. Pues un trabou boluntario cu el a haci cu mil amor.
Ronnie durante añanan a gasta mas di 400 pen, cu cada bes e tabata entrega cerca nos, pa e por haya un nobo. Y te na ultimo, prome cu el a bay sosega, Ronnie tabata activo. Diahuebs ultimo, esta 16 di juni, Ronnie lo a yega e edad respeta di 90 aña. Sigur su trabou tabata uno hopi balioso cu nos tin ainda na Archivo Nacional y cu sigur lo yuda tur esnan cu ta buscando nan raiz.
Apesar cu Ronnie, tempo di su tempo, tabata un personalidad na nos planta nacional, den su programa di Cocktail Musical y manera nos ta comprende un lesador di noticia na Radio Kelkboom, nunca e no a gusta di ta den publicidad di e trabou cu el a eherce como boluntario e ultimo 27 añanan. E simplicidad aki di Ronnie, un maestro di scol, y despues Cabesante di Dominicus College na Playa, nos kier a mustra di dje. P’esey, prome tuma despedida di dje, nos kier a dune e honor postumo como un gran amigo di Archivo.